**ПРОТОКОЛ ОТ ТРИДЕСЕТ И ТРЕТОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 26 април 2022 година, начало 09:00 часа**

От общо 51 общински съветници присъстваха 48, отсъстваха: Дилян Саманджиев, Елка Симеонова и Иван Григоров. Заседанието беше открито и ръководено от Иво Пазарджиев – Председател на Общински съвет – Русе.

**Г-н Иво Пазарджиев:** Добър ден на всички. Моля всички да заемат местата си. Стартираме проверка на кворума. Четиридесет и двама общински съветници са се регистрирали по електронна система. Имаме необходимия кворум да започнем нашата работа. Откривам тридесет и третото извънредно заседание на Общински съвет – Русе. Преди да започнем нашата работа, искам да приветствам нашите гости, които са днес на заседанието. Ученици от ПЧУ „Леонардо Да Винчи“ гр. Русе. Обещах им да се оправдая с тях за забавянето ни днес, тъй като до преди малко имахме среща долу с изключително интересни въпроси и разговори с интелигентни млади хора. Започваме с нашата работа. Обявявам постъпилите питания. Питане от общинския съветник Светлозар Симеонов относно изразходване на средства за медийно отразяване на работата на кметски екип и Община Русе. То е с писмен и устен отговор. Съответно писмения отговор ще бъде връчен след приключване на процедурата по представянето на питането. Преди да започнем с дневния ред, ще дам възможност на Кмета на Община Русе за поздравление да изкаже от трибуната. Заповядайте, господин Кмете.

**Г-н Пенчо Милков:** Уважаеми господин Председател, уважаеми колеги, скъпи млади хора, добре дошли и от мен. Днешната сесия предполагам ще ви бъде интересна, тъй като предстои да бъде приет бюджета на общината ни, а бюджета е най-важния документ, който отразява политиката и разбиранията на в момента управляващите. Обаче, използвам възможността преди началото на нашата работа да поздравя един наш колега. Това е д-р Константинова, която на 22.04 имаше рожден ден и е човек и колега, който от самото ми битие на общински съветник в нашия общински съвет от 2011г. е била за мен пример на поведение въпреки това, че сме от различни политически групи. Учил съм се от нея, така че, д-р Константинова с огромно уважение, честит празник от мен (Аплодисменти от зала. Доктор Константинова изказва благодарност, но не се чува понеже говори от зала, а не от трибуна).

**Г-н Иво Пазарджиев:** Започваме по дневния ред. Имате предварително предоставена в облачното пространство Проект за дневен ред. Имате ли предложения за корекции и изменения на дневния ред, колеги? Не виждам. Гласуваме дневния ред.

**КВОРУМ – 45. С 45 гласа „за”, 0 „против” и 0 „въздържали се” се прие следния проект за**

**ДНЕВЕН РЕД:**

1. К.л. № 812 Приемане на бюджетна прогноза 2023 – 2025 г. – местни дейности на Община Русе и приложения
2. К.л. № 836 Финансов отчет и отчет за дейността на Фондация „Русе – град на свободния дух“ за 2021 г.
3. К.л.№ 838 Разходване на месечните обезпечения и отчисления по чл. 60, ал. 2, т. 1 и 2 и чл. 64, ал. 1 от Закона за управление на отпадъците (ЗУО) за периода 01.01.2021 г. - 31.12.2021 г., съгласно разпоредбите на § 60, ал. 2 от Преходни и заключителни разпоредби на Закона за изменение и допълнение на Данъчно-осигурителния процесуален кодекс, приети със Закон за изменение на Закона за корпоративното подоходно облагане
4. К.л. № 837 Приемане на бюджет, насоки за работа и работна програма на Фондация „Русе - град на свободния дух“ за 2022 г.
5. К.л. № 813 Приемане бюджет на Община Русе за 2022 г. и приложенията към него /с преходен остатък/
6. Питания

 **Г-н Иво Пазарджиев:** Преди първа точка, изказване извън точка от дневния ред. Доктор Росица Георгиева, заповядайте.

  **Г-жа Росица Георгиева:** Уважаеми господин Кмет, уважаеми господин Председател, уважаеми колеги, скъпи ученици. Христос Воскресе! Днес е третия ден от Христовото възкресение и смятам, че трябва да се поздравим с този празник, защото това е празника на надеждата. Пожелавам си тук на всички вас, на всички русенци, да са преди всичко здрави, а ние да мислим за русенци и така както Христос е бил солта на земята за своите ученици и за всички, които са го последвали, се надявам общинските съветници с делата си и с помислите си, с действията си, да правим така че градът да бъде този град, който ще даде най-доброто бъдеще за всички, които живеят в него. Бъдете здрави и най-вече да бъдем разумни, да бъдем целеустремени и да сме добри. Да се отнасяме с другите така, както искаме към нас. Честит празник!

 **Г-н Иво Пазарджиев:** Благодаря. Благодаря на госпожа Георгиева.

**Точка 1**

**К.л. № 812 Приемане на бюджетна прогноза 2023 – 2025 г. – местни дейности на Община Русе и приложения**

 **Г-н Иво Пазарджиев:** Госпожа Емилия Пенева ще докладва. Заповядайте, госпожо Пенева.

 **Г-жа Емилия Пенева:** Уважаеми дами и господа общински съветници, пред Вас е предложението за Бюджетна прогноза тригодишна за период 2023 – 2025 г. При разработването на бюджетната прогноза, Община Русе отчита въздействието на настъпилите промени в нормативната уредба, уточнените натурални и стойностни показатели, като са изключени еднократни разходи включени в бюджета за текущата година. Спазени са изискванията при планирането на средносрочната цел за придържане към балансирано бюджетно салдо. Средносрочната прогноза е изготвена по групи без да са предвидени разходи за дофинансиране на делегираните от държавата дейности и тя е единствено и само за местни дейности. Местните приходи са планирани на базата на реална оценка съобразена със Закона за местните данъци и такси и след извършен анализ на събираемостта им. Бюджетната прогноза за такса битови отпадъци е без промяна. Предстои провеждане на нова методика за определяне на такса битови отпадъци през 2024г. Размерът на таксата е в пряка зависимост от план-сметката за необходимите през годината разходи. След сключването на възмезден договор с изпълнител за извършване на дейности по предварително третиране на битовите отпадъци и предстоящата модернизация на технологичното оборудване с цел отделяне на по-големи количества оползотворяема фракция, се очаква намаляване на количеството на депонираните отпадъци през 2022, а съответно и през следващите години. През 2023 – 2025 г. не е разчетен резерв за непредвидени и неотложни разходи, което носи риск за нормалното функциониране на общинските дейности. Анализът показва, че средствата за дофинансиране 2023 – 2025 г. при елиминиране на преходен остатък са недостатъчни за покриване на всички разходи, т.е. че се разчита на друго финансиране или ще се търси вариант за ефективно, ефикасно и целесъобразно разходване на средствата. Комплексът от икономически фактори и последици и най-вече неизвестността около продължителността на пандемията и войната в Украйна, правят непредсказуем точния икономически ефект. На лице са тенденции за трайно увеличаване на съществени разходи като ел. енергия и горива, които са предпоставка за увеличаване и на хранителните продукти. Следва да бъдат обхванати всички потенциални източници на допълнителни приходи и да бъдат разкрити нови вътрешни резерви за нарастване на съществуващите. Благодаря за вниманието.

  **Г-н Иво Пазарджиев:** Благодаря на госпожа Пенева. Системата е в режим заявки за изказвания. Не виждам заявени изказвания. Гласуваме по точката.

***Г-н Юрий Георгиев гласува ръчно „за“ (има проблем с устройството за гласуване).***

**КВОРУМ – 46. С 41 гласа „за”, 2 „против” и 3 „въздържали се” се прие**

**РЕШЕНИЕ № 894**

На основание чл.21, ал.2, във връзка с чл.21, ал.1, т.12 от ЗМСМА, чл. 83, ал.2 от Закона за публичните финанси и чл.16 от Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе, Общински съвет – Русе реши:

**Приема:**

І. Прогноза за период 2023-2025 годинана постъпленията от местни приходи и на разходите за местни дейности – Приложение №8 от Указанията на Министерство на финансите БЮ №1/18.03.2022 г.

ІІ. Прогноза на показателите за поети ангажименти и за задълженията за разходи на община Русе за периода 2022-2023 година - Приложение 1а от Указанията на Министерство на финансите БЮ №1/18.03.2022 г.

ІІІ. Консолидирана информация по Приложение №6а - Прогноза за намерения за поемане на задължения чрез договори за финансов лизинг и други форми на дълг за периода 2023-2025 г. – съгласно Указанията на Министерство на финансите БЮ №1/18.03.2022 г.

ІV. Консолидирана информация по Приложение №6б - Прогноза за нов дълг и финансиране чрез заеми на база действащи договори и намерения за поемане на задължения по нови заеми за периода 2023-2025 г. – съгласно Указанията на Министерство на финансите БЮ №1/18.03.2022 г.

V. Консолидирана информация по Приложение №6в -Справка за разходите за лихви на начислена основа по обслужване на заемите на база действащи договори за заеми и намерения за поемане на задължения по нови договори за заеми за периода 2023-2025 г.- съгласно Указанията на Министерство на финансите БЮ №1/18.03.2022 г.

VІ. Прогноза за общинския дълг (включително и намеренията за поемане на нов дълг) и разходите за лихви по него за периода 2023-2025 година - Приложение №6г от Указанията на Министерство на финансите БЮ №1/18.03.2022 г.

VII. Консолидирана информация по Приложение 10а „Прогноза за приходите и разходите на нефинансовите предприятия за периода 2023-2025 г. и за активите и пасивите им към 31 декември на съответната година“, съгласно Указанията на Министерство на финансите БЮ №1/18.03.2022 г.

**Точка 2**

**К.л. № 836 Финансов отчет и отчет за дейността на Фондация „Русе – град на свободния дух“ за 2021 г.**

 **Г-н Иво Пазарджиев:** Госпожа Златомира Стефанова ще докладва. Заповядайте, госпожо Заместник-кмет.

 **Г-жа Златомира Стефанова:** Благодаря. Уважаеми господин Председател, уважаеми господин Кмет и уважаеми общински съветници. За мен е удоволствие да Ви представя отчета на Фондация „Русе – град на свободния дух“. За мен създаването на фондацията от предишната администрация е един отличен акт и това е един много добър инструмент да се брандира градът като „Русе – град на свободния дух“, който ние продължихме с удоволствие и това, което е важно за мен и за всички нас като администрация е да има устойчивост, не просто да имаме разнообразни събития, но да има устойчивост в тези събития. Раздадохме на всеки един от вас годишните книжки, които издаваме. Тази година взехме решение да бъдат звуезични, на английски и на български език и вие ги имате пред вас. Отделно в материалите, както сме обещали, вие имате подробен отчет за всяко едно от събитията, което е организирано от фондацията с договори, с дейностите по фактури и по редове всичко е изписано. Ако след това някой от вас има въпроси сме готови да отговорим. Това беше една трудна година, както знаете 2021г. поради така може да се каже, че нямахме стабилност относно мерките свързани с Ковид, но все пак мога да кажа, че това е една успешна година за Фондацията „Русе – град на свободния дух“. Въпреки сложната обстановка и забраната за някои от събитията, успяхме да бъдем гъвкави и да реализираме по-голямата част от събитийната програма. Програмата беше в синхрон с Програма „Туризъм“, Програма „Култура“ с цел взаимното им допълване и пълноценна работа за привличането на максимален брой гости към гр. Русе и туристи. Равносметката е привличането на десетки партньори в името на каузата за стимулиране на таланта, развитието на културата и туризма, обмена на знания и масовия спорт. Подадохме ръка на младите хора при реализирането на Тунинг фестивала „Маска“, с който действително сме много доволни, че повярвахме в тях, тъй като те ще създадат едно устойчиво събитие и искат да сложат Русе на картата точно за този вид събития, да стане най-голямото събитие не само национално, но и международно. Помогнахме и Първия регионален турнир по скално катерене за купата на Иван Томов и проведохме първия конкурс „Младежи с екомисия“. Продължи реализирането на Програма „Знание и растеж“, което се осъществява с подкрепата на „Еконт експрес“ ООД. Общата стойност на приходите през 2021г. е в размер на 263 474, 68 лева, които включват 63 567, 67 лева преходен остатък от 2020г. Целеви финансови средства от Община Русе в размер на 100 000 лева, остатък от закриване на дарителска сметка 39, 33 лева и постъпления от 17 дарения в полза на кампанията „Русе – град на свободния дух“. Те са в размер на 99 867, 68 лева. Заложените в разходната част на бюджета средства за човешки ресурси, външни услуги, са почти напълно усвоени с изключение на командировки. Там нямаме изразходвани средства, като остатъка е прехвърлен във фондове, местни инициативи и „Лицата на Русе“. По-голяма част от средствата за изразходвани за инициативи. Реализиран е преходен остатък в размер на 77 905 лева, като 69 212, 68 лева са дарени с условие, като сумите ще се използват за реализиране на проекти по Програмата „Знание и растеж“ през тази година. Благодаря ви.

**Г-н Иво Пазарджиев:** Благодаря на Заместник-кмета. Системата е в режим на заявки за изказвания. Няма такива. Режим на гласуване по точката, моля.

***Г-н Юрий Георгиев гласува ръчно „за“ (има проблем с устройството за гласуване).***

**КВОРУМ – 46. С 43 гласа „за”, 0 „против” и 3 „въздържали се” се прие**

**РЕШЕНИЕ № 895**

На основание чл. 21, ал.1, т.8 и т.23, във връзка с чл. 21, ал. 2 от ЗМСМА и във връзка с чл.14, т.10 от Раздел IV на Учредителния акт на Фондация „Русе - град на свободния дух“ , както и с чл.7, ал.4 и чл.9, ал.4 от Правилника за реда за осъществяване на общественополезна дейност и за набиране и разходване на имуществото на Фондация „Русе – град на свободния дух“, общинският съвет реши:

1.Приема отчет за дейността на Фондация „Русе – град на свободния дух“ за 2021 г. /Приложениe 1/.

2.Приема годишен финансов отчет на Фондация „Русе – град на свободния дух“ за 2021 г. /Приложение 2/.

**Точка 3**

**К.л.№ 838 Разходване на месечните обезпечения и отчисления по чл. 60, ал. 2, т. 1 и 2 и чл. 64, ал. 1 от Закона за управление на отпадъците (ЗУО) за периода 01.01.2021 г. - 31.12.2021 г., съгласно разпоредбите на § 60, ал. 2 от Преходни и заключителни разпоредби на Закона за изменение и допълнение на Данъчно-осигурителния процесуален кодекс, приети със Закон за изменение на Закона за корпоративното подоходно облагане**

 **Г-н Иво Пазарджиев:** Господин Димитър Недев ще докладва. Заповядайте, господин Заместник-кмет.

 **Г-н Димитър Недев:** Уважаеми господин Председател, уважаеми общински съветници, предлагам да подкрепите предложението на общинска администрация и да дадете съгласие за възстановяване на отчисленията натрупани в РИОСВ за периода 01.01.2022г. – 31.03.2022г. на стойност 1 034 220 лева, както и отчисленията, които ще бъдат натрупвани в месеците до края на годината и превеждани по сметки на РИОСВ. Същите да бъдат използвани съгласно изискванията на Закона за местните данъци и такси чл. 66 и с тях да се покриват нужди съгласно чл. 60 и чл. 64 от Закона за управление на отпадъците.

 **Г-н Иво Пазарджиев:** Благодаря на господин Недев. Заявки за изказвания? Не виждам. Режим на гласуване по точката, моля.

***Г-н Юрий Георгиев гласува ръчно „за“ (има проблем с устройството за гласуване).***

**КВОРУМ – 46. С 43 гласа „за”, 0 „против” и 3 „въздържали се” се прие**

**РЕШЕНИЕ № 896**

На основание чл. 21, ал. 2, във връзка с чл. 21, ал. 1, т. 6 от ЗМСМА, § 60, ал. 1 от Преходни и допълнителни разпоредби на Закона за изменение и допълнение на Данъчно-осигурителния процесуален кодекс, приет със Закон за изменение на Закона за корпоративното подоходно облагане /Обн. ДВ, бр. 17 от 01.03.2022 г., в сила от 01.01.2022 г./, общинският съвет реши:

1. Дава съгласие за възстановяване на преведените и неусвоени обезпечения и отчисления от РИОСВ-Русе за периода 01.01.2022 г. – 31.03.2022 г. по чл. 60, ал. 1, т. 1 и 2 и чл. 64, ал. 1 от ЗУО, в размер на 1 034 220 лв.
2. Дава съгласие Община Русе да използва месечните обезпечения и отчисления за 2022 г. по чл.60, ал.2, т.1 и т.2 и чл.64, ал.1 от ЗУО чрез вътрешни компенсирани промени, без да се изменя приетият от общинския съвет начин за определяне и размер на таксата за битови отпадъци, за финансиране на разходите по план-сметка по чл.66 от Закона за местните данъци и такси /ЗМДТ/ за 2022 г.

**Точка 4**

**К.л. № 837 Приемане на бюджет, насоки за работа и работна програма на Фондация „Русе - град на свободния дух“ за 2022 г.**

 **Г-н Иво Пазарджиев:** Госпожа Стефанова, заповядайте.

 **Г-жа Златомира Стефанова:** Благодаря, господин Председател. Уважаеми общински съветници, през 2022г. се навършват 10 години от създаването на Фондация „Русе - град на свободния дух“. Натрупаният опит и изграденото доверие ни дават увереност да се продължи напред в реализирането на целите. Насоките, които сме представили на вашето внимание са съобразени със целите, които са заложени с учредителния акт на фондацията. През 2022г. планираме да продължим съществуващите два фонда местни инициативи и „Лицата на Русе“. Предвидено е подпомагане на ученичката от НУИ „ Проф. Веселин Стоянов“ Стефания Горначка за участие във фестивала на Сан Ремо, Италия. Това е искане, което е постъпило във фондацията до този момент. В програмата, която е на вашето внимание, са заложени събития в областта на културата, изкуството, образованието и спорта. Някои от тях се радват на голям обществен интерес и вече са традиция, като „Парада на ретро автомобилите“, „Грийн Рок Фест“, „Празник на квартала“, изложбата която правим на центъра „Миналото днес“ и фотоконкурса, който всички фотографи очакват „Обичаме Русе“. Планирани са и нови инициативи, които да обхващат младите хора, сред които е „Русе лайт енд ритъм фест“, Еко пътека „Аз и ти с грижа на природата“ и също едно предложение, което постъпи, да има отворена градска библиотека на центъра, което сме кръстили „Русе чете“. В програмата са залегнали и проекти в областта на спорта, както и 11 проекта по Програма „Знание и растеж“, които са класирани след конкурс в края на миналата година и в тях е привлечено дарение с условие от фирма „Еконт“. В Проекта за бюджет, който е на вашето внимание е съставен на базата на постигнатите резултати през предходната година. В приходната част имаме преходен остатък от 77 905 лева, 100 000 лева целеви средства от Община Русе и 120 000 прогнозна сума за дарения. В разходната част 39 000 лева са предвидени за човешки ресурси, 15 000 лева за външни услуги, 1 500 лева за командировки, но по-голямата част от сумата е предвидена за фондовете местни инициативи и „Лицата на Русе“. Благодаря ви.

 **Г-н Иво Пазарджиев:** Благодаря на госпожа Стефанова. Госпожа Наталия Кръстева за изказване, заповядайте.

 **Г-жа Наталия Кръстева:** Уважаеми господин Председател, уважаеми колеги. От докладваното в момента от госпожа Стефанова чухме за постъпило искане за подпомагане на ученичка от НУИ. Не знам колко от вас са запознати, но има танцувални конкурси в Италия, в които от години Общински младежки дом изпраща Танцово студио „Импулс“, което носи на нашия град много награди и много заети първи места, именно на тези международни конкурси. Доколкото помня през минали години общинската фондация е подпомагала участието на децата в този международен конкурс. Не мога да заявя в момента сума, Вие казахте, че има и преходен остатък. Моят апел е, ако прецените Управителния съвет да подпомогнете с някаква сума дали относно транспортните разходи, тъй като в периода, в който в момента живеем може би няма да е посилно за Общинския младежки дом да се справи сам. Апелът ми е, ако е удачно Управителния съвет да се съберете и да подпомогнете участието на Танцово студио „Импулс“ към Общински младежки дом, общинска структура е, за участието в международния конкурс в Италия. Благодаря.

 **Г-н Иво Пазарджиев:** Благодаря на госпожа Кръстева. Добре, благодаря. Други заявки за изказвания? Не виждам. Режим на гласуване по точката, моля.

***Г-н Юрий Георгиев гласува ръчно „за“ (има проблем с устройството за гласуване).***

**КВОРУМ – 45. С 44 гласа „за”, 1 „против” и 0 „въздържали се” се прие**

**РЕШЕНИЕ № 897**

На основание чл. 21, ал.1, т.8 и т.14, във връзка с чл. 21, ал. 2 от ЗМСМА и във връзка с чл.14, т.7, т.8 и т.9 от Раздел IV на Учредителния акт на Фондация „Русе – град на свободния дух“ , както и с чл.4, ал.1 и ал.3, чл.9, ал.1 от Правилника за реда за осъществяване на общественополезна дейност и за набиране и разходване на имуществото на Фондация „Русе – град на свободния дух“, общинският съвет реши:

1. Приема основни насоки и програма за дейността на Фондация „Русе – град на свободния дух“ за 2022 г. /Приложение№1/.

2. Приема бюджет на Фондация „Русе – град на свободния дух“ за 2022 г. /Приложение 2/ .

3.Упълномощава Управителния съвет на Фондация „Русе – град на свободния дух“ да организира провеждането на посочените в насоките конкурси/кампании съобразно приети от УС правила, да определи класираните участници и да предостави определеното финансиране за реализиране на съответното мероприятие в изпълнение на Основни насоки за работа на Фондация "Русе – град на свободния дух" за 2022 г.

 **Г-н Иво Пазарджиев:** И основната точка, за която сме се събрали на днешната сесия.

**Точка 5**

**К.л. № 813 Приемане бюджет на Община Русе за 2022 г. и приложенията към него /с преходен остатък/**

 **Г-н Иво Пазарджиев:** Господин Пенчо Милков кмет на Община Русе ще докладва по точката.

 **Г-н Пенчо Милков:** Уважаеми господин Председател, уважаеми общински съветници, уважаеми млади хора в залата. Представям ви Проекта за бюджет на Община Русе за 2022г. Според мен е редно всеки Проект на бюджет да бъде представен от кмета на община, затова ще го направя аз. Няколко встъпителни думи за средата, в която се намираме. Трета година на кризи, кризи, които никой не беше предполагал, кризи за които мисля, че реакцията на Община Русе и действията, които предприемаме са адекватни и с подкрепата на Общински съвет и държавата се справяме с техните последици. И ковид кризата, войната в Украйна, най-вече покачването, това което ме притеснява на цените на суровините и дори изчезването на някои основни суровини ме притеснява. Това е по отношение средата, в която се намираме. Какво считам, че безспорно успяхме през предходната година въпреки, че по закон вече не се представя Проекта за бюджет едновременно с отчета за предходната година, което може би е по-нормално, аз ще дам няколко думи, какво според мен успяхме. Първо и основно, ние запазихме въпреки кризите основните процеси в общината, да не пострадат и да няма нуждаещи се, да няма лица, които не са получили закрила или подкрепа. Това за мене във времето в което се намираме е основна моя функция. През миналата година до настоящия момент считам, че успешно реализирахме и завършихме всички започнати преди мен европейски проекти. Започнахме и проекти, за които имаше финансиране, но не бяха започнати. Започнахме ги и ги завършихме. Те са пред очите ви – Пантеона, „Трети март“, Кея и много други. Това бе обещано от мен и мисля, че беше важно по отношение приемствеността. Нещо повече, кандидатствахме в период, в който няма европейски фондове, защото не е започнал формално периода. Ние кандидатствахме директно пред Европейската комисия и осигурихме средства за общината и за общинския бюджет от проекти, които реализирахме директно с Европейската комисия. Много важно за мен, успяхме да обърнем лицето на държавата към Русе. Нещо, което беше основен мой приоритет, за да може да има развитие Русе. Той трябва да бъде приоритет за държавата. Не може да се справяме сами с последици от тридесетгодишно недооценяване, недоглеждане за значението и същността на един такъв град за България. Мисля, че активните ни действия в тази насока, привличането на погледите на президент, премиер(и), министри, защото това беше друга част от средата ни и нашата реалност. Промяната в държавното управление неотклонно бе моя политика да обърна погледа на държавата към Русе. Много се направи. Средства се дадоха и за различни инициативи и за буферния паркинг, и за летище. Тук бяха в кризисните моменти и президента и премиера. Бюджет – какви са основите ни цели. Първа основна цел във време на толкова близка до нас война, е запазване на основните функции на общината и спокойното съществуване на хората. Това е много трудно. Тази година през януари месец, тока който платихме беше 260 000 лева за един месец. Миналият януари месец платихме 60 000 лева. Сами разбирате за какви кризисни резки покачвания на стойностите на суровините говоря. Храните, брашното, месото, всичко това се покачва. Това изключително затруднява нашата работа, но основната ни функция и мисля, че ще се справим, е да запазим нормалното функциониране и развитие в тази година на криза. Но освен това, мащабно подобряване на микроградската среда. Всички междублокови пространства са проучени, повече от половин година работа. Междублоковите пространства в града не са обособени имоти. Нито един кмет до сега не е можел да изчисли общата им площ. Те трябваше да бъдат измерени, това нещо е направено и в момента вече може да се каже, какви ресурси са необходими за техния ремонт. През тази година се отделят повече от десет пъти повече средства поне към момента на приемане на бюджета за асфалтиране на междублокови пространства спрямо миналогодишната. Ремонт на улици, освен в гр. Русе, в малките населени места ви предлагам с този бюджет сумата решително да се увеличи от 700 000 на 1 000 000 лева, което ще даде възможност и на кметовете на кметства по тяхна преценка доста повече неща да направят отколкото през предходната година. Непрекъснато и непреклонно всеки петък в отчетите ви казвам кои улици сме сменили с енергонеефективно осветление. Освен, че провеждаме в момента енергиен одит на осветлението във всички населени места и града, непрекъснато подменяме осветителните тела с енергийноефективни, за да намалим разходите ни за електроенергия. Продължава разполагането на нови елементи в микроградската среда. Пейките, които слагаме, не са старите познати метални пейки. Направихме в Русе пейки каменни, монолитни с герба на нашия град. Продължаваме да разполагаме много други елементи. Ремонт на общинските жилища. Тук със съдействието на Общинския съвет се започна един процес. С малка част 3% продажба на жилища да се формира един голям ресурс, с който да се реализира мащабна програма за ремонт на останалите жилища на много по-бедни хора. Това нещо е наш приоритет. Освен това, започва строителство. Избран е изпълнител на новата детска градина в центъра. Изключително важно нещо за много млади семейства. Подписан е договора с изпълнителя за строителството на нов корпус във „Васил Левски“, да може и това училище да премине на едносменен режим. Започва строителството, вече проектирането е готово на новата скейт площадка. Изключително важно за мен младите хора да са навън, не пред телефоните само. Да могат да спортуват. Ремонтираме няколко ясли едновременно – 4-та, 5-та и 9-та. Поливна система на Кея се изгражда. Трябва да я видим пролетта. Мащабни ремонти в няколко училища. Училището в Образцов Чифлик, което беше забравено. Това е най-старото ни училище от Митхад Паша създадено, уникално за България, подкрепяме с ремонт на покрива. Училището в Мартен, близо милион. Това училище изглеждаше като бомбандирано. Сега трябва с част финансиране от общината, част от Фонда за енергийна ефективност в София сме осигурили средства да започне мащабен ремонт. Училище „Ангел Кънчев“ – прекрасно, но не и да го гледаш отвънка. Мащабен ремонт на това училище, за да се промени. Предвиждаме средства за построяване на нов паметник за пръв път след паметника „Васил Левски“, който беше частна инициатива на граждани, сега общината предвижда средства за строителството на паметник на Стоян Михайловски. Тази година има годишнина от написването на химна. Стоян Михайловски е бил в Русе преподавател. Сега, възстановяване на Летище Русе. Тема изключително важна за много от нас. Идеята, която е изцяло на ръководството на Община Русе. Идея, която първоначално будеше недоумение и дори надсмешка в държавата, смея да твърдя, че в момента сме направили така, че това да е приоритет за държавата. Строителство на плувен басейн. Тук на миналата сесия с ваше съдействие започва един мащабен проект. То няма да е само басейн, цял комплекс. Надявам се също това нещо в годините да успеем да се справим. Ремонт на сгради, които бяха забравени с години. Симеоновата къща, предвижда се доста голяма сума, за да започне този ремонт. Клуба на дейците на културата, предлагам на учениците да отидат да видят Клуба на дейците на културата на Русе на какво прилича. Предвидени са средства, за да се ремонтира. Там покрива е паднал, стенописите са подкожушени и не прилича на нищо. Също така покрива и фасадата на Доходното здание. Ние дължим грижа на нашата емблематична сграда. Следващ наш приоритет, много по-съществена подкрепа на културата, на спорта и на читалищата. Субсидията за читалищата общинската предлагаме да се удвои. След две години на ковид и буквално спрял живот в читалищата, защото беше забранено да се събират, ние предлагаме да се удвои от Общинския съвет субсидията за тях. Увеличават се средствата по Програма „Спорт“ не само, но и постоянно се увеличават тази година и средствата на ОП „Спортни имоти“ със средствата на които ние подобряваме изключително и правим нови обекти и подобряваме съществуващите. Сигурността е друга наша основна цел. Тя е невидима сигурността, не може да се оцени, не може да се пипне и струва много пари, но това е изключително важно, включително и за качеството на живот на хората. Увеличаваме камерите в града, закупуват се нови. Тук в центъра са поставени преди много години. Предвидени са средства за подмяна със съвсем нови камери. Увеличени са средствата за звеното КООРС, но отделно от това предлагаме и средства за Общинска полиция. Тече в момента конкурса за общински полицаи, които ще имат функциите същите като на полицаите, които ние познаваме. Това нещо е наш приоритет, но освен това, след дерето в Николово, който живее в Николово знае колко е важно да бъде почистено дерето миналата година, защото ако изпусне язовира тази вода трябва да отиде в дерето и да не залее селото. Тази година почистваме Долно Абланово, а за догодина живот и здраве предвиждам Червена вода. Следващ наш приоритет. Подкрепа на родителството. Не просто подкрепа, с миналогодишния бюджет ние направихме първата крачка с подкрепа на увеличаване на раждаемостта с първа общинска сума, която даваме за второ дете и близнаци. Тази година в бюджета с оглед на нашия приоритет забелязваме следното. Пълно отпадане на таксите в детските градини. Това е държавна политика и в общинския бюджет постъпват средства, с които родителите вече няма да има нужда да плащат такси в детските градини. Ръст на средствата по Програма „Инвитро“, нещо изключително важно за много семейства. Ръст на средствата за скрининг на гръбначните изкривявания и на спортуващите ученици. И трите ми деца спортуват, изключително важни са тези средства. В Русе това е започнато преди години, сумите се увеличават и общината се грижи за спортуващите деца. Изключително важно за мен е да направим следното, пак в подкрепа на родителството. До миналата година софтуерно кодиране т.е. програмиране и роботика изучаваха децата на които родителите са решили да ги заведат в ЦУТНТ-а или учат в Математическата гимназия или това са само малка част от децата. С настойчива политика нашата цел е всички деца във всички училища да имат възможност да изучават и роботика и софтуерно кодиране и да надскочат, честно пъти по-късогледите си родители, които не виждат необходимостта от това. За тази цел вече учители от училищата са обучени и програмата се подкрепя със средства и в настоящия бюджет. Следващ наш приоритет – усилване на способностите на общинските предприятия. Общинските предприятия са ръцете на всеки кмет. Няма да характеризирам в какво състояние бяха, но за трета година подред нова техника, увеличаване възнагражденията на работещите, защото няма как да задържиш строителен работник със 750 лева или да очакваш той да свърши работа при положение, че във всяка строителна фирма той получава съвършено различни средства. Тук предлагаме усилване на способностите с хора и машини нови. Отделно капитализиране на „Общински транспорт“, пред който е представена изключително трудна задача. Общински автотранспорт да стане единствен превозвач. Това означава да поеме отговорността, но и да поеме всички приходи и да позволим на това предприятие в крайна сметка да реализира поставената му транспортна задача, защото към момента има и нелоялна конкуренция и остарял автопарк, дори и липсващ, така че това предприятие ще бъде капитализирано. То е търговско дружество, за да може да изпълнява поставената му транспортна задача. Следващ наш приоритет, който предлагам на Общинския съвет е повече социална подкрепа за нуждаещите се, защото това е една от основните функции на общината, така възникват общините. Всички да помагаме на нуждаещите се. Всеки един от нас рано или късно ще бъде нуждаещ се. Какво правим, повече граждани да използват механизмите „Лична помощ“ и „Асистентска подкрепа“. Това са хора, които не могат да се обслужват сами и ние увеличаваме обхвата на тези две услуги. Три нови социални услуги предлагаме в бюджета за лица с психически разстройства, и за деменция и за тежки и множествени увреждания. Това е изключително важно за много хора, които само така могат да поддържат нормално съществуване. Нещо много важно, като последен приоритет ще ви изложа, но не на последно място. Тук може би младите хора също ще го оценят. Това е достъпността и сигурността на информацията в общината. Общината трябва да спре да бъде едно „книжно царство“. Само да си пишем писма и 122 000 писма миналата година са внесени в общината, 122 000 си имат номера. За да подпише кмета отговор на едно такова писмо, под него трябва да има няколко подписа. Това писмо изминава дълъг път в администрацията. Колко по-лесно би било, ако информацията е публична и много от отговорите хората ги намират в телефона си. Затова от миналата година сме започнали и настоящия бюджет предлагаме да продължим реалното изграждане на ГИС система на гр. Русе. Това означава много слоеве с различна информация, всяка желана от вас информация. Кои са имотите за под наем, кои са имотите за продажба, къде има цветни контейнери. Кои лампи са нови, кои са стари, къде ремонтират Комунални, къде ще ремонтират следващия месец. Цялата информация, над 60 слоя информация може да бъде намерена в ГИС. В Община Русе от година по нея се работи изключително активно, определени са в отделите служители. Те са минали обучение и трябва да качват тази информация, която да бъде достъпна на гражданите. След извършен одит на информационните системи и сигурността в общината, одит външен, се закупуват вече сървъри и техники, а не по желание на клиента, както се казва или на служителя. Закупуват се, защото са необходими и с новите сървъри и с новите компютри се повишават възможностите да няма изтичане на информация, това да се затрудни максимално, да няма пробиви в нашата информация и сигурност. Много важно нещо, което е основна задача пред директора на Дирекция „Местни данъци и такси“, Община Русе не фигурираше в нито едно приложение на банка мобилно. Много хора имат средства, но нямат време. Както си плащаме ток, телефон, кабелна телевизия, така трябва всяко плащане към общината от най-малкото до най-голямото да можем да го правим от телефона. Към момента вече над 4 или 5 банки, 4 със сигурност имаме сключени договори и продължаваме да развиваме тази система. Няма да давам повече конкретна информация по отношение на конкретни улици, конкретни машини, които предвиждаме да закупим. При въпроси ще отговарям на тях. Молбата ми е да подкрепим бюджета. Самата държава направи заявление, че в средата на годината ще има актуализация на държавния бюджет. Ние нямаме стъклена топка да знаем какво ще се случи. Ако е необходимо, всяка промяна ще бъде предлагана от мен на Общински съвет – Русе за вземане на решение. Предизвикателствата са много, трябва да бъдем сплотени пред тях и разумни и мисля, че ще се справим. Сега след моето изказване, моля да изслушаме Емилия Пенева, директора на дирекцията финансовата, която ще направи някои корекции по бюджета, които са забелязали като грешки. Преди нея само ще кажа две-три думи по отношение на направените предложения в комисиите. Има постъпило предложение сумата по Програма „Култура“ да се увеличи допълнително с още 10 000 лева. Приемам това предложение. Увеличаваме сумата по Програма „Култура“. Направено е предложение за така наречения „културен чек“. Това означава завършващите, това е много интересно предложение, завършващите абитуриенти да получат от Община Русе ваучер на стойност 20 лева, с който могат да посетят русенските културни институции опера, театър, куклен театър. Да дадем възможност на младите хора да отидат на културни мероприятия, които са различни от масово посещаваните. В някои европейски държави като Италия има такъв закон. Като народен представител съм правил предложение да има такъв закон и в България. То не бе прието, но за Община Русе приемам това предложение и ще го включим в бюджета. Има постъпило предложение да се изгради защитен екран за сградата на бившия Дом на учителя, по същия начин, по който е изграден защитен екран на сградата на старата полиция. Приемам това предложение, то не е на никак малка стойност, но дължим уважение към сградата. Докато се осигури финансиране този външен вид е недопустим за главната улица на град Русе. Приемам това предложение на общинския съветник. Средствата за тези неща, които ви казах, предлагам да бъдат взети, да се осигурят от Резерва за непредвидени и неотложни разходи. Резерва тази година беше почти 1 400 000, 1 380 000, след като направим корекциите остава 1 260 000. Приемам тези три направени предложения. По другите ще взема отношение допълнително и моля сега да дадем думата на госпожа Пенева.

 **Г-н Иво Пазарджиев:** Заповядайте, госпожо Пенева.

 **Г-жа Емилия Пенева:** Уважаеми дами и господа общински съветници, след като беше входирано предложението за бюджет на 01.04, установихме две технически грешки свързани с численост във функция здравеопазване. Има увеличаване на числеността в държавните стандарти за здравните медиатори и следва да се чете не 2 броя, а 3 бр. стават и числеността в Общински съвет по наркотични вещества, държавния стандарт предвижда 6 бройки, а не 5, както е написано. В Приложение №17 касае промяната и Приложение №3, съответно и във всички Приложения №2, 3 и 17 всъщност от предложението за бюджет.

 **Г-н Иво Пазарджиев:** Благодаря на госпожа Пенева. Може ли писмено да ми го дадете, корекцията.

 **Г-жа Емилия Пенева:** Това е входирано последния работен ден в Общинския съвет.

 **Г-н Иво Пазарджиев:** Да, разбрах. Благодаря. Заявки за изказвания. Първо заявено изказване от …Реплика се прави на изказване, господин Дяков. Те представиха материала в момента. Да. Първо заявено изказване акад. Христо Белоев, след него Косю Станев.

 **Акад. Христо Белоев:** Уважаеми господин Кмет, господин Председател, колеги. Аз участвам в приемане на бюджети доста години, вече няколко общински съвети и първо искам да изкажа приятното си впечатление от това, че кмета представя бюджета. Това е ангажимента, който той поема и за мен това е редно и така трябва да бъде и виждам един бюджет от близо 188 000 000 лева. Има нарастване в някои сфери, естествено нараства и бюджета, но аз си спомням бюджети, които ние сме приемали под 100 000 000 лева. Тук имаме вече едно двойно нарастване на бюджета. От това, което беше докладвано, ние виждаме изведени приоритети и те са в почти всички сфери. Но най ми прави така сериозно впечатление, че се поема един ангажимент в условия на покачване на цени, да се гарантира запазване и развитие на абсолютно всички дейности, които има Община Русе. И особено в изведените приоритети дейности в посока на младите хора и развитие на много дейности, които са свързани с реализиране на техни потребности и интереси. Без да влизам в подробности на нещата, които бяха казани. Мащабни проекти, Летище Русе. Дали ще стане или няма да стане, важно е че има идея, има ангажимент това да се развива в посока да се случи и ако то се случи разбира се за нашата община и за Русе, това ще бъде от много голямо значение, икономическо дори най-вече. Общински автотранспорт, ако това предприятие, както и с други дейности, които са свързани с развитие на общинските предприятия. Един сериозен ангажимент, който искам да подчертая, защото именно общинските предприятия имат възможност със сравнително по-ниска себестойност да реализират много повече дейности, но общинския автотранспорт с ангажимента изцяло да стане общински без да разчитаме на каквото и да е било друго, ние ще се доближим до транспорт, който има в други редица европейски градове и хората го ползват този транспорт. И както сме тръгнали и гледаме в каква посока да го развиваме, ако той стане такъв удобен, да е всичко чисто, да е във времето точно разчетено, за да могат гражданите на Русе и гостите да се ползват именно от този транспорт. Без да се повтарят приоритетите дигитализацията и изграждането на ГИС е нещо много важно, тъй като това е посочено в духа на новото. И приключвам с това, че аз като общински съветник съм гласувал със „за“ приемане на бюджетите, когато сме били в опозиция. Със „за“ съм гласувал, тъй като са приемани предложения, които са свързани с развитието на определени дейности и съм убеден, че бюджета именно трябва да работи в тази посока. Призовавам и вас по съвест да гласувате за приемане на бюджета. Благодаря.

 **Г-н Иво Пазарджиев:** Благодаря на акад. Белоев. Реплика за Орлин Дяков.

 **Г-н Орлин Дяков /реплика/:** Господин Председател, господин Кмет, колеги. Взимам думата за реплика по повод думите на акад. Белоев за летището. Първо да кажа, че според мен не бива кмета да представя бюджет, защото една цифра не чухме, а когато говорим за бюджет става въпрос за цифри, става въпрос за проценти и това е важно хората да го знаят. Така си мисля аз. Що се отнася до летището, в инвестиционните намерения е записано възстановяване на инфраструктурата към летището. Сега, за това летище така и не можахме да разберем какво стана. Министъра го иска да стане държавно, а господин Милков каза, че ще остане общинско. Не знам как точно е насочено вниманието на държавата към това летище, ама до този момент ние нищо конкретно не знаем за него. Знаем само за едни добри намерения. Знаем за едни малoазийци и нищо конкретно не знаем. За мен, тъй като на една от комисиите зададох въпроса и не получих смислен отговор, какви средства са заделени за тази инфраструктура. За мен това е наливане в каца без дъно. Така и не е ясно, точно какво най-накрая ще се случи с това летище. Излезе една публикация, в която хората изчислиха, че всъщност ако летим от Русе до София, ще спестим 2 часа и ще платим доста по-скъпо, отколкото пътуваме с автобус, а не е ясно и дали ще можем да се върнем. Така че според мен не бива да се бърза с инвестициите в така в Летище Русе и в края на краищата някой трябва да ни каже какво ще стане там. Благодаря.

 **Г-н Иво Пазарджиев:** Благодаря на господин Дяков. Следващо заявено изказване господин Косю Станев.

 **Г-н Косю Станев:** Уважаеми господин Председател, уважаеми господин Милков, аз само ще направя няколко допълнителни пояснения към това, което отзвучи кмета като наши предложения за две от нещата в бюджета. Увеличаване на средствата в Програма „Култура“ с още 10 000 лева. Това го правим вече трети бюджет. Мисля, че Програма „Култура“ е изключително полезна и резултативна като работа, като задоволяване интересите на много неправителствени организации и сдружения, които кандидатстват и получават съответната подкрепа по тази програма, така че моля ви да подкрепите увеличаването на средствата по тази програма с още 10 000 лева. За „културния чек“. Това се говори много отдавна в Европа, говори се и в България, но ето че дойде ред да го предложим и в нашия град. Има го вече на картата на България. Това са по 20 лева, за кои точно ученици предстои да го обсъдим и допълним, да не затваряме струва ми се само в тези, които завършват, но да кажем с отличен успех, спечелили призово място в държавни или международни състезания, челни места в конкурси, награди от местни и национални литературни и други художествени конкурси. Призови места в национални музикални прояви, участие в награди за художествени и фотоизложби, а можем да направим ветрилото по-широко. Принципа е, че ние искаме за тази програма като старт 5 000 лева, по 20 лева е един чек. Деветнадесет училища, по 15-10 ученика горе-долу, мисля че ще се вмести програмата в тази сума и моля от всички нас активно да я подкрепим тази програма, защото тя наистина е полезна. Ако успеем да я внедрим и успеем да я направим реалистична и да повярват младите хора в тази програма, да ходят на театър, да ходят на изложби където е платено, да ходят на постановки на Кукления театър за възрастни, на оперни спектакли, на симфонични концерти. Надявам се, че ще получим съответното удоволствие това да бъде резултатно. Благодаря.

 **Г-н Иво Пазарджиев:** Благодаря на господин Станев. Реплика за господин Дяков.

 **Г-н Орлин Дяков /реплика/:** Колеги, аз съм съгласен с този „културен чек“. Наистина е хубаво, че като става въпрос за култура, че се повишават парите за читалищата и по Програма „Култура“, съвсем друг е въпроса, че инфлацията ги изяде, че за 110 000 лева пак ще има по-малко проекти, които така ще бъдат финансирани, просто всичко е поскъпнало, както вече сме го установили. Моето предложение беше по-високо, но няма значение 110 – 110. Що се отнася до така наречения „културен чек“. Според мен това е много необмислено, тъй като преди малко чухме, че щяло да бъде за абитуриенти, сега съвсем друго нещо чухме. Значи предстои много сериозно да се помисли и наистина да не звучи популистки. За мен сумата от 5 000 лева е несериозна, ако искаме наистина да направим нещо сериозно и нещо мащабно. Според мен би трябвало да се стартира с една сума от 10 000 лева минимум и тя е минимума, за да има смисъл това да започне да работи. Още повече, според мен Комисията по култура трябва да има активна роля при определяне на критериите. Имайте предвид, от опит ви казвам, че хора, които получат нещо безплатно не го ползват. Казвам ви го от опит. Т.е., ако вие дадете 20 лева на един ученик да отиде някъде, той просто няма да отиде. Уверявам ви. Ще отиде един много малък процент от хората, които са получили такива ваучери. Т.е. трябва и да се помисли също, как да мотивираме тези хора да ги ползват. За какво точно да ги дадем тези пари и наистина да бъде за култура. Благодаря ви.

 **Г-н Иво Пазарджиев:** Благодаря на господин Дяков. Дуплика за господин Косю Станев.

 **Г-н Косю Станев /дуплика/:** Спрямо това, което каза господин Дяков, аз съм съгласен. Кмета го маркира само, аз се опитах да го разширя. Естествено, че в Комисията по култура ще седнем, ще изработим критериите по които на кои ученици кога, в какво време, защото наистина ако го дадем тези чекове на завършващите след 24 май, посещаемостта, те се разбягват, отиват да кандидатстват в университети. Може би по нова година, може би есента, но наистина работа имаме в Комисията по култура. Нека да сложим началото като някакви средства в бюджета, дискусията предстои и надявам се тя да бъде полезна. Благодаря.

 **Г-н Иво Пазарджиев:** Следващо заявено изказване господин Иван Петров Иванов.

 **Г-н Иван Петров Иванов:** Уважаеми господин Председател, уважаеми господин Кмете, колеги. Със сигурност ще изненадам много от тук присъстващите за една публикация, която наскоро имаше в една от най-престижните икономически издания „Файнейшъл Таймс“. Та в тази класация и в тази публикация се споменава, че Русе е на първо място, забележете, не в Европа, в света по потенциал за развитие на логистиката и на логистични индустриални възможности. В този ред на мисли, първо искам да благодаря на цялата кметска администрация, затова че усилено от няколко месеца работим да вкараме доста голям инвеститор в Русе, което съм убеден, че доста ще промени условията, надяваме се да привлечем и други големи инвеститори и т.н. Та относно бюджета, нещото което ме притеснява свързано с тази публикация и това, което ние сме длъжни да развиваме е, че примерно не виждам средства заделени за развитие на инфраструктурата и комуникациите в зоната на Индустриалния парк, а те там са вече на ръба на възможностите си. Благодаря.

 **Г-н Иво Пазарджиев:** Благодаря на господин Иван Петров Иванов. Следващо заявено изказване Биляна Иванова. Заповядайте.

 **Г-жа Биляна Иванова:** Уважаеми господин Председател, уважаеми господин Кмет. Подкрепям изцяло бюджета, който беше представен на нашето внимание. Имам само едно предложение по бюджета. Тъй като се срещах с граждани от квартал „Долапите“, те изразиха желание и необходимост в квартала им да бъде изградена още една детска площадка. Така че предложението, което внасям и ще ми кажете дали трябва да го внеса и писмено, е да бъде изградена нова площадка в квартал „Долапите“. Благодаря.

 **Г-н Иво Пазарджиев:** Благодаря на госпожа Иванова.

 **Г-жа Наталия Кръстева:** Следващо заявено изказване от господин Пазарджиев. Заповядайте.

 **Г-н Иво Пазарджиев:** Уважаеми господин Кмет, уважаеми колеги общински съветници, уважаеми гости. Във връзка с предложения ни Проект за решение за приемане на бюджет на Община Русе за 2022г., аз бих искал да акцентирам върху няколко точки. Още през края на миналата календарна година, нашата група съветници проведе среща с кмета на Община Русе. Дебатирахме доста проблеми, които разбира се при наши приемни и при ежедневната ни дейност като общински съветници са ни поставяни от граждани, каквито се поставят на всеки един от съветниците. Така въпреки трудните времена, в които наистина е изправена всяка една община в България, мога да кажа със задоволство, че голяма част от нашите предложения бяха приети. Наистина бяха положени огромни усилия от страна на и на екипа на кмета, на госпожа Пенева, на всички, които трябва да балансират този бюджет, за да има нормална приходна и разходна част, които да бъдат изпълнени през годината. Изключително важно е, един проблем който съм го поставял назад в годините, който се радвам, че сега ще намери поне началото на своето решение. Междублоковото пространство между три огромни блока в гр. Русе „Асен“, „Калоян“ и „Петър“. Години наред те са били абсолютно забравени от предходните ръководства на Община Русе. Това са три блока, които всеки от тях е по-голям като жители от повечето населени места на територията на Община Русе, от кметствата. Надяваме се там да бъде изградено както място за паркиране, така и зона за отдих. В началото на тази дейност се надявам да започне с проектиране, след което когато бъдат извършени количествено-стойностните сметки да се започне и реализацията на проекта. Друго върху, което искам да акцентирам и за което също намерихме общ език с администрацията е, нещо което говоря може би вече четвърта-пета година, още от предходния мандат като общински съветник, пазарчето до бл. „Гагарин“ в кв. „Здравец“, непосредствено до Читалище „Захари Стоянов“. Аз съм израснал в този район и мога да кажа, че в годините поради некачествено извършени ремонти на алеята между тарабите, където се намира, след дъжд тази алея на практика е непроходима. Разговаряхме и с кмета и с господин Кунчев да бъде направен необходимия ремонт, за да има нормална проходимост при дъждовно време между масите за продажба на плодове и зеленчуци. Също така в непосредствена близост се намира и мога да кажа бившия парк до Читалище „Захари Стоянов“, за който също разговаряхме да положим необходимите грижи просто да изглежда така, както са го направили хората на времето. То е в едно добро състояние, но трябва да се подменят разбира се улични лампи, кошчета и т.н. Видеонаблюдението е нещо изключително важно на което също трябва да бъде обърнато внимание и има достатъчно заделени средства. Борбата с вандализма е нещо, което не трябва да забравяме нито за момент. Както се вижда се разкриват и множество престъпления благодарение на видеонаблюдението, което има в града. Това, което ще завърша е за Летище Русе. Действително държавата ни предоставя такива имоти, които за нея са безперспективни. Това беше направено преди години. То наистина беше в един момент „каца без дъно“, но аз мога да изкажа адмирации към предходното ръководство дори, което да, всяка година давахме 70 – 80 000 лева, но тези пари не са похарчени, не са откраднати. Летището е поддържано в едно нормално състояние и когато човек влезе там, то е наистина консервирано, така че адмирации към предишното и към сегашното ръководство, които са запазили и то не е разграбено. Извинявам се, че си просрочих времето. Завършвам с това, че със задоволство, че ще имаме Общинска полиция и се надявам благодарение на нея в следващия бюджет да имаме още по-смела приходна част, която ще бъде благодарение на Общинската полиция. Благодаря.

 **Г-жа Наталия Кръстева:** Следващия заявил изказване, госпожа Йорданка Даневска. Заповядайте.

 **Г-жа Йорданка Даневска:** Уважаеми господин Председател, господин Кмет, колеги. Искам да кажа, че бюджета за 2022г. е балансиран, който по принцип е задължителен при изготвянето на бюджета, при изготвянето на всички отчети, било на частни фирми, държавни и т.н. Бюджета е в размер на 167 000 000, в т.ч. 106 000 000 държавно финансиране и 61 000 000 общинско. Искам да отбележа обаче, че приходния остатък е в размер на 40 000 000, която цифра е небивало голяма. Аз съм общински съветник от 2008-ма ли…, забравих вече, такъв приходен остатък не е имало никога. Приходния остатък той ще се изхарчи тази година, но все пак говори за несвършени обекти, незакупени основни средства и т.н. Например сега направи ми впечатление за спортната зала във „Васил Левски“ училището. Планирани бяха 628 000 лева, са усвоени едва 118. Не казвам нали, че това е по вина на общинска администрация, но факт е, че се забавяме с този проект. Приходната част бих казала, че е доста премерено планирана. Приходите са планирани по данъците същите като миналата година, но имайки предвид в сложната икономическа обстановка, дано събираемостта да е голяма, както до сега. В разходната част бих казала, че във всички функции има увеличение, с изключение на функция „Образование“, защото отпадна издръжката на детските градини и ясли. Най-голямо увеличение има в жилищно строителство и БКС и опазване на околната среда. Общинска администрация има големи амбиции по отношение на ремонта на улиците и междублоковите пространства, които са планирани с 3 566 000, за улично осветление 1 423 000, което е в повече от 2020-та. Не разбрах единствено, защо по чл. 49 от Закона за управление на етажната собственост са планирани 20 000 и те точно за какво се използват тези 20 000 не ми стана ясно, не че е кой знае каква голяма сума, но така. Планирани са и 14 000 000 за изграждане на басейна. Средствата са от кредит, но това е също начин за разширяване на бюджета на общината, което е много добре. Приоритет на общината е инвестиционната програма за 2022г. Базирайки се на Приоритет 1 в Доклада им, а именно „Подобряване на градската инфраструктура“, в тази част направих предложение като едното ми предложение за 150 000 за закупуване на декоративно пано за Дома на учителя се прие, но аз имах и още едно предложение и даже затова точно станах, още 50 000 лева, много ми се иска да се ремонтира входа на Спортна зала от паркинга към залата. Там стените по коридорите са целите във влага. Може и зараза да е някаква, та предлагам и това все пак даже и да не стане, ми се струва пък като го направя предложение общинска администрация все ще се замисли. Дори да не се приеме, администрацията ще се замисли да направи нещо по този въпрос, защото всички русенци минаваме от там, които ползваме паркинга и е грозно това нещо да се вижда. Амбициозна програма, дано обективните и субективните фактори не попречат на изпълнението. Успех желая на администрацията. Благодаря за вниманието.

 **Г-н Иво Пазарджиев:** Благодаря на госпожа Даневска. Реплика за Александър Неделчев.

 **Г-н Александър Неделчев /реплика/:** Благодаря Ви, господин Председател. Уважаема госпожо Даневска, доста години в Вас работим, приемаме бюджети, гласуваме, обсъждаме. Вие сте човек с изключително голям опит и аз внимателно слушах това, което казахте. Наистина за преходния остатък абсолютно точно отбелязахте небивало голям. За съжаление условията, в които сме не само ние, са такива, че за пръв път може би се случва фирми да отказват изпълнение на спечелени обществени поръчки поради невъзможност да предвидят ръст на цените на строителни материали. Знаете Украйна какъв износител е примерно на материали за строителството, железните материали, така че наистина е много сложен периода и наистина всички ние нямаме идея какво ни очаква до края на годината. Ето защо ми се ще, както казахте, втората част на репликата ми касае предложенията, които всички ние правим. Те всички са позитивни и насочени към нещо добро за русенци. Но първа за спортната зала конкретно, тя е държавна собственост и няма как ние да финансираме ремонтирането й. Но за други конструктивни предложения просто трябва да намерим източника на средствата, за да може те да бъдат реализирани, защото не можем да се откажем от нещо заложено, което е добро, за да направим нещо друго добро. Виждате, че се правят стъпки малки, но за пръв път и в правилни посоки. Тук господин Кмета каза за стимулиране на младите семейства раждаемостта. Стана дума и за „културния чек“ и за средства за култура и т.н. Така че, аз лично тази година се въздържам да правя предложения за допълнително финансиране, въпреки че имам и аз няколко, тъй като ситуацията е наистина непредвидима.

 **Г-н Иво Пазарджиев:** Благодаря на господин Неделчев. Следващо заявено изказване Диана Ласонина.

 **Г-жа Диана Ласонина:** Уважаеми господин Кмет, уважаеми господин Председател, уважаеми общински съветници. Впечатление във Функция „Образование“ на мен специално ми направи, че за изграждането на нова детска градина в централната част ДГ „Радост“ е осигурено собствено финансиране от порядъка на 160 360 лева, както изграждането на нов корпус към СУ „Васил Левски“ гр. Русе, но и дофинансиране в размер на около 300 000 лева за Проект „Прилагане на мерки на енергийна ефективност“ на ОУ „Отец Паисий‘ гр. Мартен. Също и основен ремонт на ОУ „Ангел Кънчев“ с 244 000 лева. Предвиден е и ремонт на покрив северно крило за ПГСС „Ангел Кънчев“ в размер на близо 76 000 лева, които са извън държавните стандарти. Всичко това говори, че ние сами успяваме със собствените си приходи да осигурим нужните за образованието стандарти и да допринесем за една по-добра среда за обучение на учениците. Като към открояващите се приоритети ми направи впечатление, че са подредени ремонт и поддържане на съществуващите детски спортни площадки. Има много площадки в близост до улици с натоварено движение и според мен е редно да се анализира и да се обследва, да се прецени от компетентните органи, къде да се поставят огради и да се обезопасят места, както и съществуващи такива да бъдат реновирани. Да се следи за счупените съоръжения и своевременното отстраняване и ремонтиране на повредите по тях. Мога тук да дам един списък, който сме подготвили с групи други майки в интернет пространството, точно с такива площадки, които са за ремонт и очакваме своевременни решения също както е било до сега. Благодаря.

 **Г-н Иво Пазарджиев:** Благодаря на госпожа Ласонина. Следващо заявено изказване на господин Владо Владов.

 **Г-н Владо Владов:** Уважаеми господин Кмет, господин Председател, колеги. Аз ще поставя въпроса с достъпната среда. Както знаете всички, с наше решение се сформира една група и беше прието Решение да се оборудват четири училища в град Русе с достъпна среда за деца в инвалидни колички. Сега, към този момент и към този бюджет, в училище „Тома Кърджиев“ всички знаете по Програма „Красива България“ със съфинансиране. Въпросът е, че то е едно, остават още три. Тука по-скоро въпросът ми е, в този бюджет къде има заложени средства за евентуално съфинансиране към останалите три училища по Решението. Благодаря.

 **Г-н Иво Пазарджиев:** Благодаря на господин Владов. Следващо заявено изказване, д-р Теодора Константинова.

 **Д-р Теодора Константинова:** Благодаря, господин Председател. Господин Кмет, уважаеми колеги. Няма да говоря по финансовата страна на въпроса за бюджета и по тази точка, защото има достатъчно компетентни колеги, които биха се изказали. По философията и по отношение на това, което смятам, че задоволява и подпомага гражданите в град Русе, а именно социалната политика и здравеопазването. Като Председател на комисията, също така като гражданин, човек, лекар и от името и на нашата група, искам да обърна внимание върху нашето задоволство по отношение на предвидените средства за социални услуги, програмите които се реализират. По отношение на поредното завишение на средствата за Програма „Асистирана репродукция“, подпомагане раждане на първо дете, за приемните семейства. Много, много важен момент е еднократното подпомагане по Наредба № 21 и смятам, че от това са се възползвали много, много хора в нужда и сме реализирали максимално справедливо усвояването на тези средства от подалите молби. По отношение на „Асистирана репродукция“, тук не е момента да правя отчет за броя на семействата подпомогнатите, може би това ще се случи в някои от следващите сесии, но смятам, че това беше една от най-важните програми, която беше приета преди години и увеличението на заделените средства смятам, че подпомага и води също така битката с демографската криза, тъй като има много нуждаещи се в нашия град. Също един много важен момент по отношение на здравеопазването и искам да го подчертая, защото много внимателно четох таблиците със заделените средства за нова гама камера за Онкоцентъра. Това подпомагане само болните и гражданите в Русе, но също има много договори нашия Онкоцентър с други градове и също новия корпус, който ще се пристрои и от който имат крещяща нужда колегите, за да работят при съответните условия и изисквания. Нещо, на което искам да обърна внимание е…

 **Г-н Иво Пазарджиев:** Да добавя ли от името на група?

 **Д-р Теодора Константинова:** Да, добавете. Нещо, на което искам да обърна внимание, това е да се обърне поглед към една много хубава, но занемарена градинка. Много пъти съм говорила за нея и в предишни общински съвети. Това е градинката при американското пазарче, която е един малък бял дроб, където са играли поколения деца, където може да се оформи изключително добре инфраструктурата. Има една относително нова детска площадка, която обаче е заобиколена от счупени пейки, там най-редовно ходят и така празнуват наркомани нощем, за което граждани а ми казвали и по някакъв начин сигурността да се гарантира с по-сериозно видеонаблюдение. Благодаря ви.

 **Г-н Иво Пазарджиев:** Благодаря на д-р Константинова. Следващо заявено изказване, господин Димитър Димитров.

 **Г-н Димитър Димитров:** Господин Председател на Общинския съвет, господин Кмете, колеги. Относно отпуснатите средства от бюджета на Община Русе за асфалтиране на уличната мрежа в малките населени места. Колеги, повече от 5 години тези средства бяха 700 000 и не бяха променяни въобще. По предложение на „Патриотите – ВМРО“ за тази година към бюджета беше сумата да се увеличи с 500 000 и да бъде 1 200 000. В предвид на това, че се повишиха цените на петролните продукти, материали, консумативи, както и се увеличи минималната работна заплата. В крайна сметка, виждам че се предлага увеличение с 300 000 лева, което смятам е крайно недостатъчно, но е крачка в правилна посока. Надявам се през текущата година, ако се намерят допълнителни средства, тази сума да бъде допълнена. Благодаря.

 **Г-н Иво Пазарджиев:** Благодаря на господин Димитров. Следващо заявено изказване, госпожа Луиза Попова.

 **Г-жа Луиза Попова:** Уважаеми господин Кмет, господин Пазарджиев, колеги. Бих искала да допълня изказването на господин Пазарджиев по отношение на постигнатите споразумения между господин Кмет и общинска администрация като по отношение на дебатите, които са водени между групата и постигнатите споразумения в тях. Искам да акцентирам най-вече върху облагородяване на тенис кортовете и Тенис комплекса в Парка на младежта. До момента бяха извършени следните дейности, а именно подмяна на оградната мрежа, пластмасовите линии на тенис кортовете и поставяне на поливна система, като в момента най-голяма нужда имаме от поставяне на балон на два от тенис кортовете като по този начин ще увеличим приходите на общината през зимните периоди като до момента такива не е имало. И това, което искам да наблегнем е най-вече да акцентираме върху, да обърнем повече внимание върху озеленяването в Тенис комплекса и поддръжка на зеленината, тъй като това прави първо впечатление на гости, посетители, играчи и т.н. Благодаря за вниманието.

  **Г-н Иво Пазарджиев:** Благодаря на госпожа Луиза Попова. Следващо заявено изказване на госпожа Росица Георгиева.

 **Г-жа Росица Георгиева:** Уважаеми господин Кмет, уважаеми господин Председател, уважаеми колеги. Първо искам да благодаря за отпуснатите пари за Русезнание и религия 21 000 лева. Вчера имах удоволствието да разговарям с госпожа Николинка Петрова, учител по Изобразително изкуство, която води часовете по Иконопис в „Братя Миладинови“. Ако ви кажа, че тя не можеше да говори от вълнение тъй като в службата на Великден Патриарха е подарил щраусово яйце изрисувано от нейна ученичка на Националния конкурс „Бог е любов“ през 2017 и Президента вчера лично й се обадил да й благодари. Това е благодарение на това, че през 2009 година Русе беше първата община, която целево финансира обучението по религия. Страхотно вълнение, снимките ги има във Фейсбук. Аз също бях изненадана. Това са постиженията на нашите деца и постиженията на Община Русе, защото тя от 2009-та остана единствена, която финансира обучението по Религия. Благодарение на Община Русе се финансира и обучението по Русезнание, което също е изключително важно за това да възпитаваме децата в обич и уважение към родния град, към неговата история, към традиции и култура. Така че сърдечно благодаря за това. Благодаря и за субсидията за Кукления театър в размер на 10 000 лева. Това, което искам да предложа тук, аз говорих и с господин Косю Станев, господин Дяков е този „културен чек“. Съжалявам, че го казвам тук. Просто не присъствах на Комисия по култура и сега ще кажа едно такова предложение, с което ще ви помоля тези 5 000 лева за „културния чек“ да отидат за Кукления театър и ще кажа защо. Защото от три години има Национална програма на Министерство на образованието, което се нарича Модул „Културните институции като образователна среда“. Финансирането на тази Национална програма е 500 000 лева за цяла България. Тя има за цел усвояване на учебно съдържание чрез посещение на театрални постановки, концерти, галерии, музеи, всичко което и останалите дейности, които могат да се развиват в образованието чрез културата. Училището изработва проект и максималния размер на училищния проект е 2 500 лева, колеги. Ако училището се спре на усвояване на учебното съдържание чрез посещение на театрални постановки и концерти се заплащат входните билети за ученици и придружаващите ги лица учители. В музеи, галерии, театрални постановки, концерти. Стойността на театралното или концертното изпълнение, ако то бъде изпълнено в училище, пътуването до концерта включително с влак или автобус. Затова смятам, че това, което прави да, благодаря, че втора година, господин Милков увеличаваме субсидията на Куклен театър – Русе, но и постиженията, които ни показаха през изминалите две години показват, че това което правим не е напразно. Освен това ви благодаря за подкрепата, която им дадохте за външната сцена, откритата. И аз мисля, че тези 5 000 дадени там ще ги видим. То е като притчата за сеяча, за семената, които хвърляш на пътя и те не поникват и за тези, които ги хвърляш на разораната почва. Тъй като държавата го е предвидила това обучение, нека тези 5 000 да ги дадем на Кукления театър. Моля ви, колеги. Това е молбата ми. Благодаря.

 **Г-н Иво Пазарджиев:** Благодаря на госпожа Георгиева. Първо, има първа реплика на Галин Ганчев, втора реплика на Йовчо Смилов. Ами добре, натиснал сте като реплика, господин Ганчев. Йовчо Смилов за реплика първо, след него Орлин Дяков иска реплика. Ще му я дадем.

 **Г-н Йовчо Смилов /реплика/:** Уважаеми господин Председател, уважаеми колеги. С голямо внимание слушах това, което каза Росица и се присъединявам изцяло към това, което тя изброи като тези, като аргументи. Но нека да не бъркаме едното с другото. Свидетели сме, че за поредна година на Кукления театър се помага и то не с малко. Това, което Вие казахте само допълва и моето желание непрекъснато да помагаме на Кукления театър, но да смесваме тази хубава идея с „културния чек“ и да прехвърляме механично едни средства към Кукления театър не ми звучи съвсем добре при цялото ми уважение, госпожа Георгиева. Ако във времето се намери друг начин за допълнително подпомагане на Кукления театър, аз съм с двете ръце „за“. Аз в качеството си на човек, който се занимава с някаква си частна дейност също правя всичко възможно по силите си и съм един от спомоществователите на Кукления театър. Разбирам Ви, но нека да не смесваме двете неща, идеите са различни. Благодаря.

**Г-н Иво Пазарджиев:** Благодаря на господин Смилов. Втора реплика за господин Дяков.

**Г-н Орлин Дяков /реплика/:** Чудесно е, че е увеличена субсидията на куклен театър. Те много дълго време имаха едни 32 000 лева, които не бяха достатъчни и то е ясно. Познавам и двете програми. Значи, принципа на тази програма, която е държавната е доста по-различен от това, което ние обсъждаме тук и вероятно ще го обсъдим в Комисията по култура. Критериите в едната и в другата посока са много различни. Значи държавната програма някак си връща онзи вид групови посещения на класове, на ученици. Нещо, което е доста по-различно от това, за което говорим ние в така наречения „културен чек“. За мен „културния чек“ ще бъде форма на индивидуална награда. До сега това успях да разбера, което е важно и то ще бъде от Община Русе. И пак ви призовавам, нека да помислим да не са 5 000, а да са 10 000 лева, за да може това нещо да заработи. Айде, добре, да си ударим ръцете на 8, но 5 000 лева са несериозни в това време. Сумата не е сериозна. Мисля, че ще започнем нещо и то няма да бъде достатъчно, няма да може да се развие. Усилията да го развием ще бъдат много повече, отколкото и да го задържим. Но наистина да помислим за повишаване и да бъде мащабно и ударно още в началото, за да може да се задържи такова. Аз така бих искал да не са 10 000 лева, ами 50 нали за увеличаване. Но според мен тези 5 000 лева трябва да си останат, в това, в което ние сме решили. Да видим можем ли да го развием и как ще заработи, защото важното е, че е на Община Русе. Държавата си е държава, общината си е община. Благодаря ви.

**Г-н Иво Пазарджиев:** Благодаря на господин Дяков. Госпожа Росица Георгиева за дуплика.

**Г-жа Росица Георгиева /дуплика/:** Ще отговоря и на двамата колеги, които много уважавам. Значи, аз разбирам, че 5 000 лева са нищо. Обаче пак от Евангелието, когато някой дава от излишъка си, а друг от недоимъка си зависи от гледната точка. Тези 5 000 лева няма да дадат този ефект, който ще дадат ако ги прибавим към субсидията за Кукления театър, първо. Второ, сега ще ви припомня и на господин Станев и на Орлин Дяков, че ние имахме училища и аз ще ги изброя поименно, които закупуваха билети и после колегите чакаха отвън и децата не се явяваха. Така че тези културни посещения и групови, както каза господин Дяков имат своето значение, защото ние не сме възпитали в децата си това отношение и след като държавата е помислила да го развие, това индивидуалното награждаване, смятам че ще има по-малък ефект, ако ние прибавим тези средства. Освен това, ако разглеждаме тези 5 000 без да ги увеличаваме, само завършващите 12 клас са 1 000 ученици на територията на града. Така че дайте да гледаме към голямото, отколкото да раздробим тази сума и да не постигнем този ефект. Благодаря ви.

**Г-н Иво Пазарджиев:** Благодаря на госпожа Георгиева. Господин Станев, няма как да направите дуплика в момента. Свършиха репликите. Господин Асен Даскалов за изказване.

**Г-н Асен Даскалов:** Благодаря, господин Председател…

**Г-н Иво Пазарджиев:** Господин Даскалов, от група или лично изказване?

**Г-н Асен Даскалов:** Лично.

**Г-н Иво Пазарджиев:** Добре, заповядайте.

**Г-н Асен Даскалов:** Ако има нужда и от група. Уважаеми господин Кмет, уважаеми колеги общински съветници. Група общински съветници „Патриотите – ВМРО“ считаме, че в голямата си част предложения бюджет за 2022г. на Община Русе съответства на нашата програма за мандат 2019-2023г. В бюджета са намерили място препоръки и предложения отправени от нас още през месец септември към общинска администрация. На всички присъстващи в залата е ясно, че необходимостта от средства във всяка една сфера на обществения живот е безкрайно голяма от една страна и ограничена от приходите от друга страна. Именно поради това дейностите, които ще се изпълняват през настоящата бюджетна година са лимитирани и ограничени в не малка степен. В Проекта за бюджет открихме следните положителни страни. Прави впечатление непрекъснато нарастващия дял на средства от Централния бюджет. През тази година те са малко над 109 000 000 лева. Планираните общински приходи са увеличени с 14 000 000 лева достигайки 78 000 000, което е едно доста смело решение на общинска администрация, което адмирираме. Капиталовия бюджет е малко над 20 000 000 лева. То е пряко отражение на грижите за всички граждани в Община Русе и е рекорден за последните години. Увеличението спрямо 2021г. е с около 30%, ако не бъркам през миналата година беше около 15 000 000 лева. И през тази година е предвидена помощ при раждане на второ дете и близнаци. В ход, както каза и кмета е създаването на Общинска полиция. Планирано е подобряване на видеонаблюдението в нашия град. С Решение на Общински съвет са освободени родителите от заплащане на такси за детските градини, което беше подпомогнато и от Решение на Народното събрание за изменение на няколко нормативни акта. Отново е предвидено техника за закупуване за извършване на дейности по озеленяване, ремонт на пътна мрежа, на общински сгради. Много се инвестира в „Комунални дейности“ и „Паркстрой“ през този мандат, което за нас е добре и е приемливо. Както каза и колегата Димитров, увеличена е с близо 50% субсидията за поддържане на пътищата в малките населени места. При предвиждане за кои населени места да се закупят машини и съоръжения …От група. Отделните кметства не се делят на наши и ваши без значение от коя политическа сила са избрани. Предвиден е ремонт и отводняване на бул. „Придунавски“ в района пред блок „Москва“, което го искахме още преди година. Предвидено е асфалтиране и ремонт на междублокови пространства и поетапно на цели квартали, като в случая хубаво би било да има яснота и кога ще бъдат асфалтирани и ремонтирани всички квартали в нашия град, което съм наясно, че е много скъпо и ще отнеме време. В бюджета е предвидено и увеличение на издръжката на пенсионерските клубове, което също предложихме за участие във фестивали, екскурзии и културно-образователни програми. Както каза и госпожа Георгиева, предвидено е увеличение на издръжката на Кукления театър. От нашите предложения, поне аз не можах да открия, някои по-основни, които ще споделя с вас. Да бъде предвидено изграждане на ограда в двата гробищни парка, но тук сме съгласни, че тази година може да не се направи това, тъй като в момента се работи по увеличаване площта именно на парковете в Басарбово и „Чародейка“. Едно доста смело предложение имахме, да бъде проектиран и изграден пътна връзка между бул. „Тутракан“ и ул. „ТЕЦ Изток“ в района на Пухлево дере. Така също поискахме да се намалят цените на картите за пътуване в общинския градски транспорт, но тъй като предложението беше септември и има доста сериозна промяна в цените. Също това разбирам защо не е включено. Не можах да открия друго предложение за изграждане на детска площадка в кв. „Долапите“ на ул. „Белослав“, дали е включено. Ще помоля за малко повече информация. Само завършвам.

**Г-н Иво Пазарджиев:** Имате още три минути.

**Г-н Асен Даскалов:** А, благодаря. Така, казах положителни неща въз основа и на наши предложения и предложения на самата администрация, но искам да обърна внимание на кмета на някои неща. За две общински предприятия. Едното е „Обреден дом“. През 2021г. прогнозните приходи бяха 886 000 лева, а разходите 1 084 000, т.е. минус 198 000 лева. Останах изненадан, през 2022г. са прогнозирани 930 000 лева приходи и 1 239 000 разходи или минус 309 000 лева. Това за мен е необяснимо предвид и увеличението на таксите, които се заплащат. Другото общинско предприятие „Управление на общински имоти“. Заложените приходи са с 200 000 лева по-малко от миналата година, въпреки че и там има увеличение в нейните цени. Ще помоля за информация от какво е продиктувано. Дали от очаквана продажба на общински жилища или от нещо друго. За увеличаване на собствените приходи препоръчвам на общинска администрация да се положат максимални усилия да се събират местните данъци и такси, да се спазва Стратегията за управление и разпореждане с общинска собственост за периода 2019-2023г., която е приета от нас. Да започне ревизия на приходите от рекламна дейност на територията на общината и по-специално за спазване на Наредба № 7. Отчитаме, че и този бюджет, както и предходните е повлиян от световната пандемия. За съжаление военните действия в близост до гр. Русе на територията на Украйна, не е толкова далеч, може би също ще повлияят, дано да няма някакви сътресения. В заключение, въпреки изложените критики и препоръки, заявявам, че група „Патриотите – ВМРО“ ще подкрепим бюджета на Община Русе за 2022г. Благодаря.

**Г-н Иво Пазарджиев:** Благодаря на господин Даскалов. Реплика за госпожа Даневска.

**Г-жа Йорданка Даневска /реплика/:** Уважаеми господин Председател, уважаеми господин Кмет, господин Даскалов. Хващам се за Вашата дума за загубата, която е осъществил…не знам сега, това дали е реплика или предложение, загубата, която има на обредни домове и искам да попитам в новия програмен продукт може ли да се включи таксата за гробищните места и те да си излизат както местните данъци и такси, заедно с превозните средства, заедно с данък сгради, да излиза когато ти следва да платиш гробищното право да излиза и тази такса и по-лесна да бъде събираемостта.

**Г-н Иво Пазарджиев:** Благодаря на госпожа Даневска. Това не беше реплика, но… Продължаваме. Следващо заявено изказване господин Владислав Атанасов.

**Г-н Владислав Атанасов:** Господин Кмет, господин Председател на Общински съвет, колеги. Виждам, че списъка на господин Милков расте. Ще направя едно предложение на тази сесия, тъй като съм убеден в неговата неотложност, освен в неговата целесъобразност. Преди да го направя, обаче ще обърна внимание и по темата за поставянето на екрани на знакови сгради в нашия град свързани с културното наследство на Русе. Нека не забравяме, колеги, че освен Дома на учителя и това напомняне не е само за господин Кмета, това напомняне е за всички нас русенци, че множество други сгради също се нуждаят от подобни екрани. Само ако се разходим в централната градска част ще видим, че от такъв екран се нуждае вече Регионална библиотека „Любен Каравелов“. Преди две години беше смъкнат шпила от кулата и така остана, руши се фасадата на тази сграда. От екран се нуждае и Клуба на учените. В момента стълбището на тази сграда е паднало, не само фасадата. От екран се нуждае и Клуба на писателите, в Русе има две Сдружения на писателите. Дворът, в него расте гора, казах го вече на една сесия. Гора от дървета, гора от боклуци. От екран се нуждае явно и нашата художествена галерия. Там има изключителна нужда от ремонт. Оценявам усилията, които се правят за тези две знакови гради каквито са Клуба на културните дейци, на дейците на културата, също така и на желанието да се направи нещо за Дома на учителите, но ние не трябва да изтърваме от поглед това, че тези сгради не само се рушат, но в тях изчезва съдържанието, което ги населва. За разлика от масовата култура, от общата култура, това са домовете на учени, писатели, художници, джазмени. Този дух изчезва заедно и със самите пространства. Конкретното ми предложение е следното. Наред с годишнината на Стоян Михайловски тази година, 130 години има и Българското търговско параходно дружество. В момента Паметника на моряка се свлича, едно също знаково място. Паметник построен преди 130 години, свързан с известното име на русенския скулптор Владимир Владимиров. Всяка година Българските военноморски сили провеждат своето тържество там. Това е любимо място за русенци и за гости на града. Приключвам с това, че обикновено трябва да се предложи разбира се някаква сума, аз бих предложил такава на вниманието на общинското управление, но каквато и сума да се предложи, тя трябва да е необходимата. Затова в писменото си предложение ще представя такава, но само на вниманието на ръководството. Нека те преценят как да формулират това мое предложение като финансов израз. Благодаря.

**Г-н Иво Пазарджиев:** Благодаря на господин Атанасов. Реплика за Академик Белоев.

**Акад. Христо Белоев /реплика/:** Уважаеми колеги, правя реплика на Атанасов. Той каза десетина сгради да им направим екрани. На какво ще прилича града? Значи екрани ако има на Полицията и на Дома на учителите като необитаеми сгради и търсене на възможност за финансиране и те да добият вид вече такъв какъвто трябва. Бяха изброени сгради като библиотека, Дом на учения, писатели и други, където те се обитават тези сгради. И разбира се, ако някъде нещо е съвсем трагично, Кмета аз чух като каза в началото, като има корекции на бюджета, нещо ако се налага допълнително ще взема, ще се прави и т.н. Тъй че към тези сгради, ако има нещо, може би трябва техните ръководства да бъдат по-активни и да видят какво да се направи, но лично аз съм против изграждането на екрани. Екрана е мярка, която отлага във времето ремонтирането на съответната сграда.

**Г-н Иво Пазарджиев:** Благодаря на Академик Белоев. Момент само, би трябвало да си я заявите от да… Благодаря на Евгени Игнатов. Заповядайте.

**Г-н Владислав Атанасов /дуплика/:** Разбира се това беше художествен похват, изказването ми в тази насока. Разбира се, че не желая да се поставят такива екрани. Аз нямам желание да се поставят екрани на нито една от емблематичните русенски сгради. Използвах един предлог, те са „за“, вече те са „за екрани“, защото такова е състоянието им. Разбира се, че нямам никакво подобно намерение и не го предлагам като част от изпълнението на общинския бюджет. И второ, това което казах мисля че беше съвсем ясно. Аз го поставям на вниманието и не само на господин Кмета, аз го поставям на вниманието на всички общински съветници, защото сесиите минават, ние забравяме тази значима за нас тема или я отлагаме за по-значими в бъдещето, но в края на краищата този проблем е изключително голям и той трябва да се напомня и аз правя точно това. Конкретното ми предложение го дадох в писмен вид.

**Г-н Иво Пазарджиев:** Да, благодаря Ви, господин Атанасов. Следващо заявено изказване, господин Траян Тотев.

**Г-н Траян Тотев:** Уважаеми господин Председател, уважаеми господин Кмете, уважаеми дами и господа съветници, уважаеми русенци. Искам да изкажа своето удовлетворение от реакцията на общинска администрация по нашето писмо, което направихме още месец септември, с което направихме нашите предложения така да се каже своевременно относно бюджета за 2022 година. И искам да благодаря за това, че вече се взеха предвид и дори някои от тях бяха свършени, а именно изграждането на паркинг пред блок „Беласица“, който блок имаше опасност да се увеличи свлачищния процес и той да продължи да залита. Хората имаха множество оплаквания, беше се получила цепнатина в блока и общо взето можеше да се получи по-сериозен проблем, ако не бе обърнато внимание. Този проблем е отстранен към момента, надявам се в дългосрочен план да не се налага наново да се ремонтира. Друго, което е голям проблем за жителите на „Родина‘ и „Здравец“. Тези два големи жилищни квартала в Русе. Това е състоянието на ул. „Чипровци“, която вече бе започната да се ремонтира. Надявам се и се обръщам към господин Кмета с призив да натисне наистина за ремонтите на ВиК, на Топлофикация и т.н., всичко да бъде координирано, защото това бяха основно апелите на гражданите когато разбраха, че сте приели и сте подхванали вече ремонта на „Чипровци“, да няма разкопаване след ремонта, защото тази улица приличаше на това, в което е в момента, именно заради ремонтите на Топлофикация и на ВиК беше заприличала на минно поле. Само искам да завърша с това, че съм доволен от факта, че има поглед към малките населени места, има поглед към кварталите, нещо което мисля че е правилно и беше част от нашата програма. Само завършвам с това, че наистина бяхме предложили 1 200 000 за асфалтиране в малките населени места, увеличена е сумата на 1 000 000, но просто с един апел към администрацията, ако могат да бъдат намерени допълнителни средства и абсолютно всичко, което е насочено към малките населени места, развитие на проекти, детски площадки, всичко което се свърши в малките населени места е в плюс. Хората ще го усетят и затова са ни избрали, за да можем да им осигурим една нормална среда. Благодаря ви.

**Г-н Иво Пазарджиев:** Благодаря на господин Траян Тотев. Уважаеми колеги, обявявам 15 минути почивка. Моля всички общински съветници да бъдат по местата си в 11:15 ч.

***15 минути почивка***

**Г-н Иво Пазарджиев:** Стартираме проверка на кворума. Не, колеги, изчакайте моля. Ще ви дам знак кога е готова системата. Проверка на кворума. Тридесет и седем общински съветници са се регистрирали, имаме необходимия кворум да подновим нашата работа. Следващото заявено изказване е на господин Евгени Игнатов. Заповядайте, господин Игнатов. И моля да стартирате системата в режим заявки за изказвания. Заповядайте, господин Игнатов.

**Г-н Евгени Игнатов:** Уважаеми господин Председател, уважаеми господин Кмете, колеги. Това, което искам да споделя с вас е, че спорта и културата са дейности, които са повече в тежест в общината, нали като разходи, но пък са дейности, които носят много слава на Русе. Така и спорта. Спорта за миналата година мога да кажа, че е в един възход спрямо спортните си резултати и спрямо приходите, които общината отдели за тяхното развитие. Мога да спомена петте участници на Олимпиадата, медала, който спечели Християн на Параолимпийските игри, световните европейски титли в щангите, бокса, гребането и да не изпусна някой от колегите си. Искам да изкажа моята благодарност към труда на всички тези треньори и на ръководствата на спортните клубове, като тук е и голяма помощ на общината, която съдейства за финансирането на тяхната дейност. С загриженост, че тази година е много тежка за спорта по простата причина, че късно се приема и нашия бюджет и бюджета на държавата и до този момент много от федерациите трудно връзват двата края финансово, така и спортните клубове пък все още не се знае кога ще подпишат своите си договори с министерството. И погледите на спортната общественост са изцяло към общината. Много разчитаме на тяхната помощ, за да може да има спорта и спортните успехи да задържат това ниво, което са в момента. Със задоволство отбелязвам, че ОП „Спортни имоти“ е със завишени параметри. Тук голяма заслуга е продължаването на общинска администрация от минали години, че изцяло поема топлоенергията, еленергията, водата на спортните си обекти, което е един много, много голям плюс за развитието на спорта в град Русе. За спортната дейност мога да спомена, че от 500 000 става на 570 000, което е с 14%, което не е малък ръст на дейността. Моята забележка е само в други спортни дейности – 200 000, там е със 100%. Имаме си Наредба за спорта и мисля, че там беше коректно да бъде отразено. Просто аз не го приемам други спортни дейности. Ако е за световна купа, европейска купа, в Наредбата си имаме международни дейности, международни турнири, първенства и т.н. Не би трябвало да, всичко което, ако има някакви пропуски в Наредбата, то трябва да я попълним, а не със заобиколни маневри, други спортни дейности да се прикрива. Така че моето желание е тези 200 000 или да бъдат в Програма „Спорт“, да се поставят там като параграф или в резерв за неотложни разходи. Така или иначе общината ако е намислила нещо да прави с тези 200 000, то е хубаво да го каже пред нас и ние да го знаем като общински съветници. И във всеки един момент, тези 200 000 които са за други спортни дейности могат да бъдат в резерва и винаги с гласуване в Общинския съвет да се реализира тази възможност, оперативност на общинското ръководство. Благодаря ви. Искам да изкажа и още веднъж задоволството и смелата инициатива на общинска администрация за спортните обекти, които ще бъдат осъществени. Това е плувния басейн във „Васил Левски“, спортния плувен басейн, който 14 000 000, както и скейт парка, така че нека да бъдат по-смели в своите прояви.

**Г-н Иво Пазарджиев:** Благодаря на господин Игнатов. Добре, реплика ли желае някой? Заповядайте, госпожо Досева.

**Г-жа Елисавета Досева /реплика/:** Уважаеми господин Председател, господин Кмете, колеги. Разрешавам си да направя реплика на колегата Игнатов. Бих казала, че уважавам успехите, които той има и като спортист и като ръководител на клуб и е нормално да постави въпроса да се повишават средствата, но на вашето внимание само ще поставя и това, че общината дава много повече средства за спорта предвид обектите, които поддържа, индиректната помощ, която има, треньорите, които има в Ученическа спортна школа, която е една също подкрепа на спортните клубове и специално за 200 000 Евгени има право, трябва да се направят корекции в Наредбата. Предполагам, че Комисията за младежки дейности и спорт ще поработи много сериозно, вече има някои предложения, но към момента тези пари, които са увеличени от 100 000 на 200 000. Аз мисля, че това са и за колективните спортове, защото колкото и да ми е мъчно, и аз съм един от участниците в индивидуалните спортове. Знам, че публиката на колективните спортове е далеч по-многобройна и колективните спортове сан тези, които събират обществеността. За хората, които спорта е малко по в периферия, бих казала, че един колективен спорт може да има едно класиране в годината, а там 12-15 човека участват в един отбор и дори, ако не се явим с нужния брой хора, не може да се участва в състезанието, докато един индивидуален спорт с един, двама, трима може да има далеч повече класирания и ако идеята на общината е била тези пари в други дейности да бъдат за това, аз бих подкрепила. Аз знам, че всичко е лично в този живот и е нормално, Евгени най-добре знае какви са усилията и какво коства на спортните клубове въпреки обстоятелствата да продължават да развиват своята дейност и съответно да имат успехите. За всеки един е прекрасно да прегърне някой успял, да каже благодаря и това да бъде лицето на общината, а в това отношение Община Русе има с какво да се гордее, има с кого да се представим не само пред страната, а и пред света. Така че, ако това е идеята на общината, аз ще подкрепя това решение. Благодаря ви.

**Г-н Иво Пазарджиев:** Благодаря на госпожа Досева. Следващо заявено изказване, господин Галин Ганчев.

**Г-н Галин Ганчев:** Уважаеми господин Председател, уважаеми господин Кмет. Аз изпитвам истинско удовлетворение, когато виждам бюджета за образование, близо 70 000 000, 69 и нещо. Аз си спомням в първия си мандат като общински съветник, бюджета на общината беше 78 000 000. Действително удовлетворение изпитвам и от това, че всички плащания, които са свързани с образованието, извънкласни форми, работа с децата. Всички странични са покрити, така че няма нещо, което да не е удовлетворено. Удовлетворение за мен е също това, че не знам госпожа Пенева може би си спомня миналата година, аз имах една бележка, че в годините виждах, че винаги когато има увеличение заплатите на педагогическия персонал имаше недообвръзка и част от увеличенията от останалата част от персонала на едно учебно заведение обикновено се покриваше от бюджета на самото училище. Сега обаче не е така и ми направи впечатление, че действително сега е конкретизирано, по 12,3% са за педагогическите кадри и по 10% за непедагогическия състав. И действително това дава едно удовлетворение от това, че няма да бъдат вземани пари от бюджетите на училищата, защото тези бюджети отидоха в издръжката си над 90%. Аз си спомням, когато са ни събирали и когато са ни говорили, че не трябва в никакъв случай издръжката да бъде над 90%, но това ще се реши във времето. Има две неща, с които, аз го казах на господин Енчев преди малко, две неща от които аз изпитвам недоволство от това и не съм съгласен, но и миналата година бях несъгласен, както се вижда няма какво да се направи. Първо, не съм съгласен с този огромен преходен остатък на учебните заведения – 4 500 000. А най-лесния начин да се вземат странични пари, когато сме в криза, когато сме в инфлация, не дай си Боже и война, няма разбира се да се стигне до тук, но да се вземат тези пари и в един момент в една такава ситуация, не дай Боже да стане, ще се вземат парите от преходните остатъци на учебните заведения и учебните заведения, ако някой директор си е направил сметката „аз тази година ще оставя примерно 30 000 лева преходен остатък и догодина 30 000 лева, 60 000 лева ще направя нещо по-съществено в училището“, пък може да ги изгуби тези пари. Пак казвам, не съм съгласен с този тежък преходен остатък и второто, с което завършвам, три последователни години го изразявам и сега пак го казах. Питах преди малко госпожа Пенева, защото не можах да го намеря в материалите. Не съм съгласен със средствата за даровитите деца. Ако ние трябва да финансираме и да даваме средства и да толерираме дейността, имаме страшно много кадърни деца в Русе и ми се струва, че тази система, в която казвам ето, може би вина имат и примерно училищните ръководства, когато се обявят, но тези 20 000 лева за даровити деца според мен са малко. И ако имаме възможност по-нататък при актуализация на бюджета да бъдат увеличавани тези средства за даровитите деца, бих бил щастлив и радостен. Давам само един пример. Преди години, две последователни години, бях с националния отбор по състезанието „Китайски езиков мост“, тъй като нашите деца учиха китайски. Бях с децата. Едната година отбора се класира на четвърто място от 68 страни. Две от децата на националния отбор бяха от „Васил Левски“. Втората година бяха трети. Едно от децата беше от „Васил Левски“. Ето това са кадърни деца, които не се знае. Те не се знаят и не се познават, а действително бяха деца, които бяха за награди. Едното от децата от нея година сега е преподавател във „Васил Левски“.

**Г-н Иво Пазарджиев:** Господин Ганчев, ориентирайте се към приключване.

**Г-н Галин Ганчев:** Приключвам. Хубаво е да помислим за тези деца. Благодаря ви.

**Г-н Иво Пазарджиев:** Благодаря. Следващо заявено изказване, Иван Костадинов Иванов.

**Г-н Иван Костадинов Иванов:** Уважаеми господин Председателю, уважаеми господин Кмете, уважаеми колеги общински съветници, дами и господа. Изказвам се от името на група, господин Председател, но възможно е да вляза и във времето на индивидуалните изказвания. Още в началото искам да заявя от името на моите колеги от МК „БСП за България“, че ние ще подкрепим предложения Проект за бюджет за 2022г. Какво ни мотивира за това? На първо място бюджета осигурява нормалното функциониране на всички тези общински функции за които отговаряме. Въпреки световната национална криза, въпреки увеличените цени на горивата, на електроенергията. На второ място бюджета е едновременно реален и напрегнат. Т.е. кмета не си поставя една ниска летва, която лесно да прескача напред и назад и след това да отчете преизпълнение. На трето място, защото този проект ни предлага развитие на нашия град и то без да натоварваме допълнително русенци, без да се увеличават местните данъци. Много сериозен ръст на благоустрояването. В селата улиците с 43% повече и за нас най-важното продължаващото развитие на общинските предприятия. Знам, че по този въпрос понякога спорим. Колеги от ГЕРБ смятат, че трябва да се възлага на външни фирми. Ние смятаме, че максимално общината трябва общинските дейности да си ги извършва със своите предприятия и се радваме, че се предвижда тяхното развитие. То вече има и резултати както знаете, сега ОП „Паркстрой“ едно оформяне на корона на дърво ни струва някъде около 12,50 лева, а сигурно си спомняте времената когато външни фирми взимаха по 500 лева за отсичането на едно дърво в нашия град. Това е разликата в правенето на местната общинска политика. Сериозен ръст на парите за читалищата, пенсионерски клубове. Отново русенските деца ще изучават роботика отново. Младите семейства ще получават за второ дете и за близнаци тази еднократна помощ. Между другото много малко общини в България правят това. Много сме удовлетворени, че един приход в бюджета вече го няма. Ние общинарите обикновено търсим приходи, за да решаваме другите проблеми, но сега сме доволни, че прихода от такси за детски ясли и градини няма да го получаваме от родителите. Така мисля, че можем да стимулираме повече русенчета да се раждат. Някои от разходите са намалени, което смятаме за добро. Например разхода за отчисленията, които плащаме към РИОСВ за изхвърления отпадък на сметището. Както знаете миналата година бяхме планирали 6 100 000, похарчихме 4 500 000, а тази година е предвидено 3 500 000. Две са причините основните за това. Първо, сепаратора вече работи и някои месеци и до 30% стигаме сепариран отпадък преди да отиде на самото сметище. Мисля, че това трябва да бъде пътя, който трябва да следват и хората от следващия общински съвет след нас. Това бяха нашите аргументи за подкрепа. Благодаря ви за вниманието.

**Г-н Иво Пазарджиев:** Благодаря на господин Иванов. Следващо заявено изказване, господин Орлин Дяков.

**Г-н Орлин Дяков:** Господин Председател, господин Кмет, колеги. Сега тук настъпи някаква много приятна милозливост по този бюджет, само дето никой не ни каза колко е. Някой чу ли цифра?

**Г-н Иво Пазарджиев:** Колеги, моля без реплики от място.

**Г-н Орлин Дяков:** До този момент аз знам от комисии, че той е 167 000 000, като 28 000 000 са отложени незавършени дейности. Т.е. можем да предположим, че бюджета е 130 000 000. Никой не ни каза това. Аз съм приемал бюджет 198 000 000 на града. Така че, не мисля, че много е пораснал този бюджет. Това първо. Второ, поради също липса на ясни цифри, защото аз на такова объркано приемане на бюджет не съм присъствал наистина. Някой да не каже кое, колко, как. Не е ясно, каква част от повишението така нареченото изяжда инфлацията и високите цени. Т.е., ако ние повишаваме нещо, което е 100 на 120, реално то няма да бъде повишено. То ще си остане 100. Виждам много амбициозни неща и според мен те са така малко по-амбициозни отколкото трябва, защото увеличено, това увеличено, друго, похвалихме се с неща, които не зависят от нас. Тези такси за детските градини бяха държавна политика и стига сега това значи. Ние просто подкрепихме държавната политика, не е наша идея, това е ясно. От къде ще дойдат парите за всичките тези повишения на това, повишения на другото, след като доста време се говори така за повече съвест в гражданите и да си плащат данъците. Това, че помощта за малките населени места или бюджета за малките населени места от 700 000 става на 1 000 000, според мен той си остава 700 000 поради причини, които казах. И на всички е ясно, че е така. Защото ако със 700 000 си могъл да асфалтираш там една улица или там да помогнеш, сега няма да можеш с толкова. И пак не е ясно. Когато 1 000 000 за малките населени места (от група иска още време), всъщност как се разпределя това? На какъв принцип? Къде, по колко отиват, за какво отиват? Значи, вижте колеги, за мен този бюджет е опасен и ще ви кажа защо. Първо очакваме юни месец държавния бюджет да бъде актуализиран. Също така ковид пандемията, както и войната в Украйна, ни показаха, че ние трябва да имаме сериозни буфери. Така и не разбрахме, така и не ни казаха. При криза, при някакъв сериозен проблем, какъвто и да е той. Защото какво сега, никой не е очаквал нито ковид кризата, нито пък тази война в Украйна. Какъв буфер имаме и как можем да посрещнем някакви наистина сериозни неотложни разходи? Затова ми се струва, че амбициозните цели за това повишихме, онова повишихме, нали похвалихме се колко хубаво ще бъде, не са особено реалистични. Разбира се, дай Боже да няма ковид, да няма войни, разбира се всичко това е прекрасно ако не се случва, обаче ние трябва да имаме едно на ум, както се казва. А според мен в този бюджет това „едно на ум“ го няма. И накрая, чудесно е, че господин Кмета поема отговорност за този бюджет, но аз очаквах конкретност, очаквах по-голяма яснота при докладване на бюджета и както сега вероятно ни гледат много русенци, те точно толкова не са разбрали какъв е бюджета на Община Русе, колкото голяма част от нас. Освен, че нещо се повишава и всичко става по-хубаво. Очаквах наистина да чуя конкретика, очаквах сериозен доклад, който не се случи за съжаление, освен хвалби. Вероятно голяма част от тях са верни. Обаче не ни става ясно, какво ще се случва от юни нататък, ако при тази актуализация има сериозни промени и какви буфери има. Благодаря ви за вниманието.

**Г-н Иво Пазарджиев:** Благодаря на господин Дяков. Първа реплика за Александър Неделчев.

**Г-н Александър Неделчев /реплика/:** Благодаря, господин Пазарджиев. Уважаеми колеги, уважаеми господин Дяков. От милозливост към драматизъм решихте да преминете и да вкарате съспенс. Като един театрален деятел Ви разбирам, но бюджетирането не Ви е силата и това също е известно. Казахте, че ще ни обясните защо този бюджет е опасен и нищо не чухме, освен че щял да се актуализира държавния бюджет. Ми ще се актуализира, е и? И какъв буфер имаме. Ако имате от някъде, някакви пари сте намерили, които да вкараме в някакъв буфер, да бяхте казали. Сега единствения буфер е резерва, който сме го увеличи чувствително, защото наистина има много рискове и те са навсякъде и не само в нашата страна. За преходния остатък защо е голям, говорихме. Колкото до това, че никой не е говорил колко е бюджета, казаха го, написано е. Не е 167, както Вие сте прочели, а 187. А че сте приемали бюджет от над 190 000 000, да и аз съм го приемал. Това беше в пик-а на предходния планов период за усвояване на средства от европейските фондове, а сега още не са открити програмите за кандидатстване по тях. Как да дойдат средства? Знаете по колко пари успяваше да вкарва общината от европейски програми. Сега, това го няма. Мисля, че на всички е ясно. Така че пак казвам, разбирам желанието Ви за повече драматизъм, но наистина условията, в които обсъждаме този бюджет и в които той ще се изпълнява са много специфични и трябва да бъдем на нивото на тази отговорност, защото русенци очакват от нас да вземаме оптимални решения. Благодаря.

**Г-н Иво Пазарджиев:** Благодаря на господин Неделчев. Втора реплика за Деница Иванова.

**Г-жа Деница Иванова /реплика/:** Уважаеми господин Председател, уважаеми господин Кмет, колеги общински съветници. Днес на бюджета, който коментира господин Дяков би бил опасен, ако наистина сумата е 160 000 000, а ние я разглеждаме за 187. Казахте, че липсва конкретика. Имаше първо обществено обсъждане на бюджета. Беше много детайлно разяснено всичко. Мисля си, че господин Милков беше с екипа си, достатъчно коментари имаше както от граждани. Аз лично съжалявам, че Вас не Ви видях на общественото обсъждане, за да чуете предложенията, за да чуете мотивировките и толкова детайлно и хубаво беше разказано всичко, което Вие може би имахте нужда. Мисля си, че бюджета беше разглеждан и в комисии. Предполагам на Вашия облак на таблетите, които имате, има достатъчно добре разписано всичко това. И не на последно място, мисля че във Вашата група има хора, които изключително много добре разбират от бюджет и ако сте имали въпроси, нали не всеки разбира от всичко и това е нормално. Ако сме пенкилери разбирам, но мисля си, че те можеше да Ви обяснят достатъчно детайлно нещата. Така че, когато излезем на трибуната, нека да бъдем малко по-обрани. Благодаря.

**Г-н Иво Пазарджиев:** Благодаря на госпожа Иванова. Дуплика за господин Дяков. Заповядайте.

**Г-н Орлин Дяков /дуплика/:** Колеги, странно ми е, че само моята професия я споменавате тук по повод и без повод. Аз не съм си позволил да кажа на никого и да му правя сравнение с неговата професия, какво е учил, какво работи. Не знам защо го правите, ама на мен не ми е приятно, защото няма нищо общо с другото. Това първо. Второ, разяснили са ми всичко и точно, защото са ми го разяснили, затова и правя такова изказване. Дали ще бъде обрано или не, аз решавам. Съжалявам, обществено обсъждане, чудесно е, ама ние тук сме на сесия. Не трябва ли да се получи нещо подобно? Не трябва ли да получим повече детайли и ние? Да, по комисии сме го обсъждали, само че аз съм в две комисии, а в останалите? Така че според мен този бюджет не беше достатъчно добре представен на нас и на хората, които евентуално ни гледат. Благодаря.

**Г-н Иво Пазарджиев:** Благодаря на господин Дяков. Заявки за изказвания, не виждам повече. Кмета на Община Русе, господин Милков. Заповядайте.

**Г-н Пенчо Милков:** Уважаеми господин Председател, уважаеми общински съветници. Взимам думата за втори път след като представих нашия бюджет, за да отговоря на поставените въпроси. Записах си точно всяко едно нещо, което беше предмет на обсъждане днес и ще дам отговор на всеки един общински съветник по отделно. По отношение на господин Дяков, който започна и завърши изказванията на общинските съветници. Аз съм общински съветник от 11 години, бил съм от 2011-та общински съветник, след това народен представител. Приел съм и съм приемал общински бюджети и държавни. За първи път чух председател на опозиционна група, който не направи нито едно предложение по бюджета, нито едно. Нито една цифра не предложи да променя бюджета. Това за мен не е нормално, защото бюджета е политика. При положение, че не се правят предложения за промяна на бюджета, значи споделяме политиката на бюджета. По отношение на това, че господин Дяков не е чул цифри, всички други според мен са ги прочели. Не е нормално цифрите да се чуват, те се четат. Тъй като в бюджета материала е толкова голям, че ако всички трябваше да ги чуят тези цифри, щяхме да се загубим в тях. В материала за бюджет задачата на кмета на Община Русе е да дефинира основните опасности, основните задачи, основните приоритети и цели, които си поставя ръководството, което и аз направих пред вас и пред обществеността. На общественото обсъждане присъствах, отново говорих. Там бяхме много по-подробни, имаше много граждани, записал съм си всичко, което са казали и даже сме пристъпили към действия даже много преди приемане на бюджета. Така че, дали е „каца без дъно“, ще Ви кажа и за летището след малко, господин Дяков. Първо бюджета е тема. Сега, следващото нещо, което разбрах от Председателя на групата на ГЕРБ е, че инфлацията в страната е 43%, защото с толкова се покачват парите за малките населени места за асфалтиране. Даваме 43% повече за асфалтиране във всяко населено място в Русе, като Общинския съвет ще разпредели, вие ще разпределите сумите, а кметовете ще ги изхарчат. Ние предлагаме да се увеличат с 43%, но господин Дяков каза, че тази сума вече била изядена от инфлацията. Такава инфлация няма в страната към момента и затова едно такова говорене е най-малкото неточно, дори и да сте искали да бъдете точен, това не е така. Бюджета в никакъв случай не е опасен. Бюджета има най-големия буфер, който някога е гласуван и дори и със съгласието днеска с предложения на общинските съветници средства да се вземат от резерва, той пак ще остане милион и четвърт, което действително е сума, която е предвидена от нас. Дали има неизпълнени проекти – не. Има проекти в изпълнение и затова има преходен остатък, защото не са разплатени, но проектите са големи, както имаше проекти започнати от кмета преди мен и аз съм ги довършил, при което не сте се изказвали, че той не си е свършил работата. Така че и в тази насока не съм съгласен. По отношение първата Ви бележка за летището. Не сте разбрал какво става, въпреки че имах специално изявление по въпроса и започнах цялата общественост и с думи и написано. Сега ще го обясня. Летището в никакъв случай не е „каца без дъно“, просто ние предлагаме да стане „по-голяма каца“. В момента летището работи като такова за малката авиация, леката до 5,7 тона. За него се грижат мъже, които заслужават уважение и думите ви ги обижда изключително много. Познавам ги, назначени са преди мен и считам, че ако им кажете, че това е „каца без дъно“ е обидно, защото всеки един божи ден са там и съхраняват дейността му. Ние предлагаме с активната намеса на общината и държавата да се възстановят търговките, гражданските полети, т.е. да може всеки един да си заплати и да пътува до София. Отново научихме от Вашето изказване, ако Вие действително считате, че два часа в полет, не е полета 2 часа, а полета би бил 40 минути. И ако не виждате смисъла, нали явно карате с превишена скорост, ако летите със самолет 40 минути, би трябвало да стигнете доста по-бързо и затова нещо имаше анкета от Община Русе плюс частен превозвач 8 000 попълнени анкети, 97% потвърждение на желанието да се възстановят търговските полети. Отделно от това частна компания проявява интерес, така че Вашия скепсис по въпроса не отговаря нито на търговския оборот, нито на гражданските интереси. И гражданите и фирмите искат да има такива полети. Държавата активно подпомага процеса и дали летището-оператор ще бъде Община Русе или държавата или държавна компания е въпрос, който се решава към момента и той няма основно значение за гражданите. За мен би било лесно да прехвърля отговорността на някой друг. Правя всичко възможно собствеността да се запази на общината, а оперирането на летището да бъде от държавната компания, с която е и преписката с Министъра на транспорта, Летище София. По отношение изказването на Косю Станев за „културния чек“. Аз ясно разясних смисъла, който влагам в предложението, сумата заявявам готовност да я увеличим и предлагам да бъде увеличена предложението на 10 000 лева, които да бъдат провизирани от резерва и заявявам следното, не се печатат пари. Ние не раздаваме 10 000 лева и това е манипулация. Ние даваме на младите хора един документ, чек, който е направен в общината. Когато те решат и ако решат в рамките на цяла година да отидат на представление на културен институт в Русе, културния институт ще върне чека в общината и тогава той ще бъде платен на културния институт, което считам за допълнителни средства към културните институти театър, опера и куклен театър. Така че с едни пари за пореден път ние ще постигнем няколко целени резултата и не мисля, че е лошо предложението. Напротив, мисля да го разширим. По отношение, тук ще дам отговор и на изказването на госпожа Георгиева. В четвъртък Заместник-кмета Енчев пак по отношение на „културния чек“ и това, че държавата е предвидила средства за това. В четвъртък тази седмица вече сме насрочили среща, която темата е следната. Русенското образование подпомага русенската култура. Именно с ръководителите на културните институции в образованието, както Вие казахте на директорите, да се обърне внимание за възможността, която те имат да ползват средствата по тази програма и да се насочат да ги ползват да бъдат по-активни. Но тук ние зависим от междинен ръководител, който е директора на училището. Аз не мисля, че дори да ползваме тези пари има нещо лошо общината също да подпомогне и младежите и културните институции с тази сума, за което наистина ви моля да подкрепите. Има такива закони в Европа и в България това би било ново. В градовете, в които се твърди, че има културен чек, се дават средства и се дава този чек на изявени деца, т.е. парите, които ние даваме за деца с изявени дарби, Общински съвет е приел правила специални. Те дават това като награда на техните изявени деца, което е съвършено различен смисъл от това, което искаме да направим. Ние искаме да дадем възможност на младежите да отидат безплатно за тях на културен институт, на представлението на културен институт в Русе – Държавен театър, Държавна опера, Държавен куклен театър. Следващото изказване беше на Иван Иванов. Действително благодаря за това, което каза за статията във „Файнейшънъл Таймс“. Аз предпочитам да говори за нас „Файнейшънъл Таймс“, отколкото да вдигам награди, които съм купил няколко месеца преди това. Действително за пореден път сме определени от независим орган за град с изключителна възможност за развитие. Това нещо се вижда от инвеститори. Тук искам да ви информирам, че по подписания меморандум с Тракия икономическа зона, който публично показахме, нашите партньори от Южна България, които имат девет индустриални парка обединени в Тракия икономическа зона, развиват дейност в Русе и много скоро ще чуете за това, но не съм и упълномощен в момента да говоря, но действително се развива такава дейност. Пари за инфраструктурни проекти в Индустриалния парк не сме предвидили формално, защото парите, които трябва да се отделят са много големи, но ние сме направили проектиране и ще ви ги представим по Плана за възстановяване и развитие. Знаете, че има специална възможност за получаване на средства за развитие на индустриалните паркове, които това правителство облекчи, като вече дава възможност не само на регистрираните по Закона за индустриалните паркове, а на всички зони, които имат такъв характер. Подпомагаме ги като сме направили проектиране за разширение. Отделно от това, ще ви кажа само едно. В Южна България развитието на тези девет парка, става основно с подкрепа на правителството. В предходните години, когато една компания се разраства са давани пари по Закона за насърчаване на инвестициите и тази компания около нея в индустриалния парк се изграждат улици, които уж са за тази компания в последствие ползват и други, които нямат инвеститор клас А. Т.е. хората са изграждали зоните със средства давани за компаниите от държавата, което трябва да се превърне в практика. По отношение детската площадка в „Долапите“, за която каза Биляна Иванова, също така Траян Тотев, Асен Даскалов. Преди това също го заявиха. Приемам за наш пропуск, че не е отразено в бюджета, защото действително, тук ще уведомя всички, бюджетната процедура започва от юли за догодина. Т.е. започва от този юли бюджета да го правим за догодина. И действително, те още през септември са направили предложения, които вече са реално факт благодарение на тяхната работа. Така че приемам това и 60 000 лева беше изчислено, че е необходимо да се направи тази детска площадка, които също ще бъдат отделени. Сега, за господин Пазарджиев, в действително сме предвидили проектиране на пространството „Асен“, „Петър“ и „Калоян“. Много голямо блоково пространство, там не може с текущ ремонт да се изпълни ме увериха колегите, затова ще направим проектиране. Не така е обаче при бл. „Гагарин“, където вече тече ремонта от ОП „Комунални дейности“, както и пазарчето на „Здравец“ ще бъде асфалтирано цялата площ около тарабите, където хората продават. Също така парка до Читалище „Захари Стоянов“, смятам че тази година трябва да бъде преобразен, такава задача съм дал. Там има нужда и от осветление, от пейки, от озеленяване, както има и един заровен фонтан, който ще бъде разровен и ще направим всичко възможно да го възстановим. По отношение на съветника Даневска, по отношение на преходния остатък обясних защо се получава такъв преходен остатък. Имаме много започнати проекти. По отношение на бележката Ви, защо са отделени 20 000 лева по Закона за управление на етажната собственост. Госпожо Даневска, отделени са, защото общината години не е изпълнявала, това е поредното нещо, което започвам да изпълнявам по закон. Защото трябва все пак закона да се спазва. Общината има 1 900 жилища. Знаете, че когато живеете в блок се събират пари по фонд управление и стопанисване и ремонт на сградата и обновяване, което гражданите си плащат, а общината не плаща и съответно ние винаги сме плащали, когато те се съберат хората, когато кажат е тук сме поправили нещо или трябва да се поправи, чак тогава реагира общината, което не е честно спрямо хората. И сме предвидили такава сума, за да започнем все пак да си изпълняваме това задължение. По отношение на спортната зала, не успях точно да разбера от паркинга, ако е в паркинга то е общинска собственост. От паркинга ако е, два паркинга според мен се нуждаят от обновяване и от ремонт. Това е освен този, който Вие казвате и паркинга при Доходното здание отзад, закрития паркинг също се нуждае от почистване и обновяване, което ще поставя като задача абсолютно сте права. По отношение на Диана Ласонина, за детските площадки ограждането. Много точна бележка. Ние почнахме с ограждане на детски площадки като в Николово след като почистихме минаващата през селото река Сараджийска, тялото на реката, се оказа че от детските площадки вече може да падне дете в почистеното корито. Те са оградени. Ще реагираме и в града, ще помоля, ще видя списъка, който Вие дадохте и ще помоля колегите да започнат да го отстраняват. По отношение колегата Владо Владов, действително има решение за четири училища, господин Владов, само че малко след това чухте господин Ганчев, който Ви каза, че по преходните остатъци на училищата има 4 500 000. Училищата получават средства от държавата освен за издръжка и за поддръжка на сградите, които са им дадени за стопанисване и управление. Действително общината дофинансира определени дейности, където не може училището да се справи с ваше решение и по преценка, но пак казвам, нищо не е направено толкова много години, а имаме 4 500 000 преходни остатъци, така че ще се направи анализ какво училището е задължено да направи и има ли възможности и където не може да се справи само общината ще помогне и за отоплителните им инсталации и за покриви и за всичко. Вие го решавате този въпрос, така че пред вас ще направя предложение, когато установим, че те не могат да се справят сами. Следващия колега, който взе отношение беше доктор Константинова. По отношение на американското пазарче, доктор Константинова, има направен проект от администрацията преди мен, във времето след Вашето изказване съм възложил колегите да го осъвременят. В действителност сте абсолютно права, че не е правилно това нещо. Отделно ще насрочим проверки. Няма как да има празнуващи наркомани в центъра на града и ще се насочат полицейски проверки. По отношение на онкото, аз много благодаря за това, което казахте, защото и онкодиспансера и тубдиспансера получават подкрепа от общината. Видяхте пред тубдиспансера цялата алея се ремонтира, паркоместа се направиха от нас и тук само ще ви кажа, че от средствата за ковид, Община Русе е разходила над 1 000 000 точно за асфалтиране около лечебни заведения „Медика“, УМБАЛ „Канев“, онко, горе покрай хосписа в „Родина“. Фактически асфалтирането около блока, за което пък каза господин Тотев, че е извършено, са средства които в крайна сметка довеждат до лечебното заведение и в крайна сметка бяха средства от ковида. Т.е. всяка една възможност сме разходили, за да облагородяваме средата. Това искам да кажа, но от години съществува един проблем и ви го казвам тотално нерешен, между УМБАЛ „Канев“ и Тубдиспансера и онкото, който е имотен и не може да си реши онкото да направи никаква сграда, ако не се реши този имотен проблем, по който започнахме работа със сегашния областен управител. В крайна сметка лечебните заведения са самостоятелни и трябва да намерят решение. По отношение на колегата Димитров, в действително предложението на колегите Ви от ВМРО беше за още по-съществено увеличение на сумите за асфалтиране. Пак казвам, през годината дали за града, дали за малките населени места основна задача, която съм поставил и пред госпожа Пенева е при невъзможност да се реализира даден обект, забавяме се или това, сумите да бъдат насочвани към това, т.е. към подобряване на средата. Явно това нещо е основна грижа на хората, постоянно се насочва на вниманието ми. Тук искам само да кажа за малките населени места нали, че отделно те получават средства по малките проекти, които са доста съществена сума, още 300 000 лева към тях, отделно няма кмет на кметство без значение кое е, който да не е получил в този бюджет машината, която е поискал. Няма кмет, който да не е подкрепен. Всеки един от тях получава абсолютно незабавна от мен подкрепа независимо от коя партия е и работя много добре с тях. По отношение на колегата Луиза Попова. Действително за балон, ние вече проведохме разговори с директора на предприятието, възложил съм му да направи проучване. Може би няма да е чисто нов балона, може да е втора употреба, но трябва да е здрав и тогава вече през бюджета на предприятието ще направя всичко възможно да облагородим кортовете и с това, което Вие ми обърнахте внимание, госпожо Попова. Също така ще говоря и с директора да подобрим осветлението, за да може да се тренира в горещите дни до по-късно, което пак ще увеличи приходите в общината. За озеленяването директора на ОП „Спортни имоти“ спокойно може да работи с директора на „Паркстрой“. Аз така съм създал работата, че директорите на предприятия работят, не е нужно непрекъснато да давам санкция за тяхната взаимопомощ, така че при желание ще се оправи озеленяването. По отношение на сега на изказването на госпожа Георгиева, в другите измерения взех по отношение на „културния чек“ отношение. За Кукления театър искам да ви кажа, че най-голямата подкрепа за нашия Куклен театър, за нашия Държавен театър и за Операта е ние да ходим на представления и всички наши познати също да ходят, да бъдем пример за хората около нас. И за Кукления театър моята подкрепа винаги е била, че когато съм могъл съм там. Дали с децата, дали самичък, защото нашия Куклен театър прави представления за големи, няма да кажа представления за възрастни, че мога да ви развеселя, но представления за големи, при което можете всички да отидете с вашите близки. Действително ще ги подкрепям с голяма енергия. По отношение на „културния чек“ взех отношение. С вашето изказване за Русезнание, започнато е от хората преди мен, това е съкровено, ние трябва да го продължаваме, децата трябва да познават града и да го обичат, а за религия твърдо аз съм вярващ човек и смятам, че трябва да има такива часове в училище. Ще разширяваме финансирането. По отношение на изказването на господин Даскалов. Наистина не се делят населените места и благодаря, че го казахте. Наистина се опитваме да влезем в кварталите. Виждате в стария „Здравец“, където са най-старите блокове исках да покажа едно място затворено в четириъгълника между „Чипровци“, „Юндола“ и „Байкал“, над 20 междублокови пространства. Сега освен, че са асфалтирани, трябва да се смени осветлението, но това не е кампанийно. Това е приоритета, който започваме. Всяка година да се правят мащабни асфалтирания, защото това нещо е изоставено много години и не е било приоритет според мен. Аз заварих средства, които ми позволяваха като кмет буквално капково напояване да правя, този блок, другия блок, няколко блока, което не е правилно. За ограда на гробищните паркове към момента това е практически неправилно да го осъществим. Не е неосъществимо, но просто гробищния парк в Басарбово би била такава стойността на тази ограда, че към момента не е способно да го отделим като приоритет, но разширяваме гробищните паркове и двата и отделно искам да ви кажа, че правя всичко възможно, миналата година „Паркстрой“ доста работи в гробищните паркове, тази година отново те да станат паркове. Така, по отношение бележките, които ми обърнахте внимание. Давам разяснение. Сумата в Обреден дом 886 000 сте я видели без ДДС, когато сложите ДДС-то приходната част става над милион, т.е. това е първия ми отговор. Второ, в следваща точка работата на Общински съвет, ние ще ви предложим актуализация на някои от цените в Обреден дом, защото те вече не са адекватни на пазарните цени, които предлагат частните компании. Говоря ковчези, кръстове. Това нещо ще промени приходната част, няма да е същата. Естествено ще изравним с това, което частните фирми правят. По отношение вашата бележка, наистина е било необяснимо, пък за „Общински имоти“, там има техническа грешка, която е допусната в записа, която обаче техническа грешка не се е отразила в крайното число, било е точно. Но там където сте видели това записване е грешка, която ако има нужда от повече разяснение Златомира Стефанова ще ги даде. По отношение събираемостта на местните данъци и такси, аз по информация на госпожа Пенева миналата година сме рекордьори в събирането като проценти от досегашната история, за което определено хората са допринесли за това. Имаме Русе един много голям проблем с местните данъци и такси, който другите градове нямат и това е по отношение данъка за автомобилите, защото много недобросъвестно в Русе са регистрирани автомобили на граждани или на фирма, по няколко стотин дори зная след което те се управляват в Румъния и тези автомобили нито минават технически преглед, нито плащат данъци в нашия град, но се водят като задължение на общината, т.е. като неизпълнено задължение ние трябва да ги съберем от тези хора. Тези хора не влизат никога повече с този автомобил в България. Колегите ни предлагаха законодателни промени да предлагаме, но в крайна сметка в Европейския съюз има свободно движение на хора. Един гражданин може с българската си кола да отиде да живее във Франция и по закон не е незаконно, нито пък е незаконно някой да има 600 автомобила. Но това ни се случва, това разяснявам. По отношение предложението на госпожа Даневска да излиза заплащането за гробно място в банкирането, колегите ми разясниха следното. Не е направено до момента, защото когато дойде грижовника и аз съм грижовник на гробове, го подсещат да отиде да почисти гроба, защото за някои хора често пъти грижата е само плащане на едни пари, а в крайна сметка общинското предприятие носи грижа за алеите, носи грижа за чешмите, но не може да носи грижа за личното място на твоя наследодател, на който си взел наследството, но не си му почистил гроба. Често се случва от нашия екип да напомнят на грижовниците да отидат да почистят. Второ, тук само ще кажа, че плащането на тази такса е едно право, но не е задължение. В системата възниква задължението. Да платиш гроба за още години е твое право. Като не платиш, вече това твое гробно място може да се използва за други починали, така че това няма как да ти излиза по задължение, то е твое право и грижа да отидеш на гробищния парк, да почистиш и да платиш за още 15 години. По отношение на господин Атанасов, малко за да разчупя, че монотонно стана говоренето. Ще кажа има един човек, когото страшно много така уважавам като мой колега в Народното събрание, беше проф. Иво Христов. Винаги неговите изказвания, вие две изказвания направихте сега от влизането в Общински съвет, винаги са много точни, много стойностни и винаги са като шамар и за публиката и за кмета. Там в случая бяха министри. Много истини, много истини, но аз и на Иво казах тогава четейки книгата му и слушайки го, интелигентните хора след истината трябва да посочват още няколко неща, които стратега трябва да каже. Освен констатацията на проблема, той трябва да каже как да бъде решен, с кои хора да го реши и най-важното, да им вдъхне тази искрица, за да действа системата по решаване на проблема. Сега, няколко думи. Регионалната библиотека в никакъв случай, господин Атанасов, няма да й слагаме никакъв екран, защото Регионалната библиотека вече е спечелила проект за 800 000 лева и ще се ремонтира салона, отделно има проект за ремонт на фасадата, а пък кулата я няма защото ще се ремонтира, това, което Вие казахте, че го няма ще бъде сложено. За щастие от спомоществователи, защото тази сграда, която ние сега я гледаме и се чудим как да я боядисаме е построена с дарения на търговци в Русе, са си построили тази сграда за Търговска камара. Ние в момента и аз това казах, когато беше министър Лорен тук, казах на присъстващите ръководители на фирми, че едни други ръководители на фирми преди 100 и повече години са я построили. Сега към тях е предизвикателството да помогнат да я поддържаме, защото трябва такова отношение да имаме. В никакъв случай не съм съгласен за Картинната галерия да се слага в екран. Картинната галерия беше и е търпяна, няма да ви кажа дали сте се изказвали, че тя беше урисувана и мръсна толкова години. Урисувана беше, просто трябваше да се почисти. Почистена е вече. Отделно има проект за нейния ремонт и ще кандидатстваме. Вписана е в плана за интегрирано развитие на Община Русе. Картинната галерия за основно да се ремонтира. Но нищо не е пречело толкова много години просто да се изчистят графитите. А вие може да отидете отново днес след сесията пред Картинната галерия, за да видите как изглежда целия ъгъл на улица Борисова там. Няма ги онези храсти, които просто можеха да бъдат орязани, а има красива цветна градина. Така че изобщо не съм съгласен. Казах ви за колко сгради, които изобщо не са давани средства, тази година даваме, осигуряваме средства. Клуба на Дейците на културата, Симеоновата къща, която е срам в момента в центъра града, зад оградата на какво прилича. Паметникът на моряка преди две години сме пратили хора. Паметника е освежен, възстановени са букви, защото е оскверняван многократно, пак няма да ви кажа, много години подред и дали отново сте го забелязвали, че е оскверняван. Освен че преди две години е освежен Паметника на моряка, съм възложил и са ходили на място мои колеги, за да може действително да предприемем реални действия. Но това не е само работа на Общината, защото в държавата има средства за войнишки паметници, а ние го включихме този паметник в този регистър и ще продължа да искам средства от държавата за още по-съществено ремонтиране. Защото действително Общината няма възможност да изпълни мащабен ремонт, да го помести. Той е наклонен. Можем да сменим плочките, но да правим голям ремонт не е честно. Господин Тотев, действително благодаря за нещата, които казахте. Отново и на Вас заявявам при възможност допълнително ще увеличаваме средствата за малките населени места за асфалтиране. По отношение на Евгени Игнатов и парите за спорта. Отново искам да Ви кажа, че инфлацията не е изяла парите и увеличението, защото не е такава, каквато се твърди. Действително Програма спорт се увеличава със седемдесет хиляди лева. Средствата, които са Други дейности по спорта, са средства в общинския бюджет, които не се разпределят по правилата за разпределението на спортните клубове, но се разпределят от Общинския съвет, не от Кмета и думи заобиколни маневри и прикриване, Ви моля да си ги изтеглите обратно. Нито една заобиколна маневра няма. Всеки един лев в моето управление се гласува от Общинския съвет, защото бях Народен представител, където по милиарди на година се изхарчваха от няколко човека. В Община Русе и стотици хиляди левове да са, се изхарчват от Общинския съвет, така че тези суми ще бъдат изхарчени според това, което вие предвидите. Но действително и тук се увеличават. Третото място на което се увеличават средствата за спорта е общинско предприятие Спортни имоти. Това което прави общинското предприятие ремонта на дървената настилка в зала Дунав, допълнително там знаете до стадиона, което правим. И много други неща действително са постижения на ръководителя и персонала в предприятието. И поливна система на тенис кортовете и всички други. Нима това не е програма спорт? Така че, смятам че сумите се увеличават значително и подкрепата за спорта го има. Още повече видяхте и за олимпийските състезатели миналата година, и за всеки един от тях, който има персонална нужда помагаме. По отношение на господин Ганчев. Много благодаря за бележката за преходния остатък в училищата, защото аз щях да го кажа по отношение на изказването на Владо Владов. По отношение средствата за даровити деца. Бях написал на колегите ми, че съм съгласен да ги увеличим от 20 на 25 и да стана, и да го кажа за вас, наистина сте абсолютно прав. Обаче колегите ми направиха бележка , че от 20 000 лева за поредна година са изразходени 8 290. Това не значи, че всяка година харчим по 8 290, значи че не ги изхарчваме. Това означава, моето послание към всички родители, всички ръководители на кръжоци, на спортни клубове просто да насочват, защото има постижения, но децата не се поддават. Аз преди 2-3 месеца наградих 202 деца, но явно те не са всички 8 290 лева. Така че имаме база да се усвоят всички, иначе бях готов да увеличим сумата. По отношение милозливостта. Искам да ви кажа едно аз съм много удовлетворен от начина, по който днес говориха колегите, защото бяха справедливи. Казаха и добрите неща, направиха и бележки, и предложения, и критики. Не сме милозливи, думата милозливост има изключително лоша натовареност със смисъл. Аз смятам, че работата днес на Общинския съвет, начина по който ние общуваме трябва да бъде пример. Това бих казал само. Изключително не мисля, че сме милозливи, мисля, че не сме загубили начина да общуваме културно един с други и да сме мотивирани. Изключително сте неточен в цифрите! Просто господин Дяков, не 167 милиона, няма такова нещо. Малко преди това каза госпожа Даневска по отношение, какъв е точно преходния остатък, обясних Ви защо го има, обясних за големия размер на резерва. И накрая само ще завърша със следното. Казахте, че са Ви разяснили всичко, казахте ми „на мен ми разясниха всичко“. Сигурен съм, че са Ви разяснявали безспорно, но не са Ви го разяснили, което е резултативно, няма резултат, не се е получило, не става. В смисъл моята молба е следната. Разбирам, че трябва да има опозиция по бюджета, но нека тя да бъде с предложения, с които аз да не приема да са отражение на вашата политика. А сега ще Ви кажа нещо, председателя на групата на ВМРО каза, че е удовлетворен, защото сме взели техни предложения. Аз вземам и ваши от програмата на Диана Иванова и от вашата програма, и от програмата на госпожа Николова, защото съм ги прочел, маркирал съм ги и опитвам да го осъществявам в частите, които са се различавали от моята. И ви уверявам в това нещо, и на края на четирите години ще ви го покажа. И вие гласувате и приемаме неща, които се случват и на госпожа Тонева, които са били на моите колеги, които са имали смелостта и доблестта да бъдат кандидати за кметове. Затова ви казвам не сме милозливи, смятам че нашата комуникация е за пример. Благодаря Ви.

**Г-н Иво Пазарджиев:** Благодаря на Кмета. Първа реплика за господин Орлин Дяков.

**Г-н Орлин Дяков /реплика/:** Значи, уважаеми колеги, аз съм направил предложения на комисии и тука направих предложение, така че не е вярно, че не съм направил нито едно предложение. Ако в момента бях ви засипал с предложения, щяхте да кажете защо не ги направихте на комисии, за да можем да реагираме. Аз не мисля, че на сесия е редно да се правят предложения за промени в бюджета, защото е прекалено късно. Това се прави на комисии, така си мисля, че е редно. Така че не е вярно, че нито едно предложение не съм направил. Направил съм достатъчно и колегите ми са направили също достатъчно. Що се отнася до цифрите – да, сбърках с 2 милиона (шум от зала). Мога ли да довърша? Сто шестдесет и девет милиона е бюджета и двадесет милиона има, значи стават 189 милиона, като тези 20 аз не ги броя. Съжалявам, вие ги бройте, аз не ги броя. Не съм казал, че инфлацията е 43%, не знам как го сметнахте. Просто казах, че има такава. А това, че сте увеличили с толкова, че има такова увеличение, не означава, че ще бъде изядено цялото. Не съм казал такова нещо. Казах, че ще бъде по-малко, това което ще направят. И самото увеличение не е това, за което говорим и за което вие говорите и би било честно някой да излезе и да ни каже всъщност, ние увеличаваме с 20%, обаче от тези 20% всъщност остават 10. Но това не го чухме, защото Вие започнахте в началото, че сме с увеличени цени, че не знаем какво ще стане и т.н. Никого не съм обиждал. Извинявайте, господин Кмет, не ми вкарвайте такива думи в устата. Не искам да обиждам хората, които работят на летището, нито съм имал такова намерение. Значи за мен не е добре да се интригантства по този начин. Аз говоря за принципа, какво ще правим с това летище, какво ще се случва. Ясно сега, има някаква дейност. Тази дейност ли ще продължаваме да правим, ще става по-голямо ли, какво ще се случва? Никой нищо не ни казва, реално. Не казвам, че е добре, айде прекалих, не е „каца без дъно“, ама за мен докато не стане ясна цялостната стратегия за това нещо. Очевидни са споровете с министър Събев, очевидно е това. Не е ясно какво е. И изведнъж ние говорим, че ще стават чудеса. Ами няма да станат, то е ясно.

**Г-н Иво Пазарджиев:** Времето изтече.

**Г-н Орлин Дяков /реплика/:** Благодаря за вниманието. А, да. Само последно, въпросните пари за надарени деца са били толкова малко, защото голяма част от събитията, които е трябваше да се случат, просто заради ковида не са се случили. Тъй като съм бил в тази комисия и почти винаги сме раздавали наистина до 20 000 лева и е добре, ако е възможно да бъдат увеличени, защото сега когато се отвори ще излязат всички фестивали, всички олимпиади и т.н. и ще има наистина на кого да ги даваме. Благодаря.

**Г-н Иво Пазарджиев:** Благодаря на господин Дяков. Втора реплика за госпожа Росица Георгиева.

**Г-жа Росица Георгиева /реплика/:** Уважаеми господин Милков, съгласявам се с много от нещата, които казахте, но с едно от нещата, които господин Ганчев и вие казахте по отношение на преходните остатъци, а бе малко стана като дъвка. То е като това в училище, двама пишат вторник с „ф“, пък мислим, че всички го грешат в класа. Някои може и да имат преходни остатъци, но то зависи и от сумите, които има като бюджет училището, защото преходния остатък извинявайте на Европейски езици няма да казвам бившето училище на господин Ганчев „Васил Левски“ е един, ама преходния остатък на училището в Мартен е друг. То е според парите, които има. Освен това държавата все пак им дава 4% за преходен остатък, първо. Второ, тук всичките минахме покрай изказването на господин Владо Владов като покрай бодлива ограда, ама да ви напомня ли, защото всички знаем и никой не го казва под сурдинка, че почти 20 училища и детски градини в Община Русе имат предписания от Комисията по дискриминация. И тези предписания са много сериозни. И глобите, които ще трябва да плати училището ще са за сметка на неизградената достъпна среда. Самата Община Русе е давала обяснение за това. Така че, когато говорим за преходните остатъци дайте да не ги слагаме всички в един куп. Да кажем, ето тези имат, да се потърси сметка. Аз съм за това. Не би трябвало да има преходен остатък, а в същото време някъде да има някои на които не им достига. И те нямат такива преходни остатъци. Съгласна съм, да, не трябва да се позволява, но да не говорим под един знаменател. И тук сега питам, а как ще решим проблема с достъпната архитектурна среда. Исковете, които са заведени към училищата и детските градини са като дамоклев меч, който ни виси на главата. Така че, дайте да решаваме въпросите, не да казваме една и освен това, самия господин Ганчев каза, че деветдесет и колко процента от издръжката отиваше за заплати. Какъв преходен остатък тогава?

**Г-н Иво Пазарджиев:** Благодаря на госпожа Георгиева. Дуплика на двете реплики за господин Кмета. Заповядайте.

**Г-н Пенчо Милков /дуплика/:** Уважаеми господин Дяков, въз основа на пояснението, което Вие дадохте като председател на комисията, аз правя предложение сумата от 20 000 да стане 25 000, като в същото време Ви моля като Председател на комисията, когато видите какви са нуждите, т.е. ако постъпят много повече от тази година предложения за деца да ги обсъдим и ако е необходимо пак да коригираме сумата. Нека да стане 25 000, за да можем да посрещнем действително разширения културен календар. По отношение абсолютно точната бележка и от госпожа Георгиева, аз пак казвам, няма да оставим никого в нужда и сам. Но първо да напрегне собствените си силички, след което ние ще побутнем, ще помогнем. Аз ще предложа, ще го забележим, директорите ще се обадят. Действително има заведени искове, това уточнявам, тя само вметна по отношение достъпната среда. От много, много години, просто това е освен всички кризи и трябва да решим въпроси, които са с паяжини от 30 години, да не кажа 8 да ви обидя. Но действително не е достъпна средата. И сега са завели родителите дела. На нас, на нашите плещи е да го решим този проблем. Тук всяка институция трябва да се мобилизира и вече, когато не може ще търсим способност да помогнем, затова ни е предвидена от сега конкретна сума. Благодаря ви.

**Г-н Иво Пазарджиев:** Благодаря на кмета. Следващо заявено изказване госпожа, Наталия Кръстева.

**Г-жа Наталия Кръстева:** Не сме приключили докато не се изчерпят изказванията, колеги в ляво. Търпеливо изчаках днешната сесия без намерение да се изказвам, започнах да си водя записки, когато за пореден път председателя на нашата група беше квалифициран по някакъв начин. Заявявам от микрофона, че се изказвам като Зам.-председател на опозиционната група на ПП ГЕРБ, тъй като нееднократно ни квалифицирате от тази трибуна по този начин, нищо че сме едни от 51 на брой. Бюджета е политика, каза кмета на Община Русе. Аз бих казала, че по-благодатна сесия по приемане на бюджет на община не съм виждала, не съм чувала, не съм присъствала. И именно защото е политика, беше идеалния момент ние да направим своята политика от тази трибуна. И опозиционните партии в тази зала да превърнат сесията именно в такава. Ние не го направихме, а можехме. На тези, които отново си позволиха да иронизират професионално, ще кажа, когато свършат аргументите, уважаеми колеги, започват нападките. И ще завърша по следния начин. Знаете ли, че можем да имаме и различни мнения? Без да се мразим един-друг. Нарича се колеги интелигентност.

**Г-н Иво Пазарджиев:** Благодаря на госпожа Кръстева. Не виждам други заявени изказвания. След като няма други заявени изказвания, по направените предложения започвам. Предложение от Биляна Иванова, като ще помоля след като изчета предложенията администрацията да ми заявява дали приема или ще ги гласуваме. В кв. „Долапите“ да бъде изградена нова детска площадка, като за целта от бюджета да бъде предвидена сума в размер на 60 000 лева от резерва. Администрацията приема ли това предложение?

**Г-жа Емилия Пенева:** Приемаме предложението.

**Г-н Иво Пазарджиев:** Да, благодаря. Следващото предложение е от Владислав Атанасов: „Предлагам да се отделят 20 000 лева за неотложен ремонт на Паметника на моряка през 2022 година. Същите могат да бъдат взети от Дейност 525 Клубове на пенсионери. Всяка година в този параграф се залагат 30 000 лева, като през 2021 година са усвоени 27 933 лева. Разликата от завишението на 57 800 лева би могло да се използва за този така належащ ремонт на паметник със стогодишна история и важно присъствие в обществения живот на Русе. Друга възможност за осигуряване на средствата е и Фонд бедствия и аварии, във Функция „Отбрана и сигурност“. Приемате ли това предложение?

**Г-н Пенчо Милков:** Не, не го приемаме, защото сумата за Клубовете на пенсионерите дори е малка. Те нямаха дейност две години. Изпълняват изключително важна функция и за самите хора, които са там и за нас като общество. А второ, паметника пак заявявам, включен е, кандидатстваме за сума от държавата за неговото основно ремонтиране. Отделно ние можем с предприятията да изпълним текущ ремонт на плочки. Неща, които сме ги правили преди две години и казах, че е освежено. Това ще го направим. Сумата според мен 20 000 лева е и немотивирано такова предложение, защото тя трябва да бъде базирана на определен проект. Ние не можем да знаем колко ще струва основния ремонт на паметника към момента, но Ви подкрепям в необходимостта и сме предприели конкретни действия.

**Г-н Иво Пазарджиев:** Добре. Секунда само, ще Ви дам възможност, да. Следващото предложение, което е, е от Нора Стоянова и Косю Станев. Аз мисля, че там стана ясно, че „културния чек“ ще бъде със стойност 10 000 лева, а увеличаване на средствата по Програма „Култура“ от 100 000 на 110 000 лева също беше прието. Т.е., предложението претърпя промени…

**Г-жа Емилия Пенева:** За протокола, приемаме предложението.

**Г-н Иво Пазарджиев:** Но то претърпя и промени, защото кмета увеличи сумата. Така и последното предложение с оглед на това, че нали кмета повиши сумата за „културния чек“, всъщност имахме разговори тук с него и госпожа Георгиева. Тя предлага всъщност увеличаване на субсидията на Куклен театър с още 5 000 лева като да стане общо 15 000 лева, като допълнителните 5 000 лева да дойдат от резерва.

**Г-н Пенчо Милков:** С цялото ми уважение към госпожа Георгиева и екипа на Кукления театър, за момента не мога да приема това предложение. Увеличили сме бюджета с 10 000 лева. Не бюджета, подпомагането от общината, субсидията до момента беше 42. Разбирате за какво процентно увеличение става дума 10 000. Пак заявявам и за този колектив на Кукления театър и на Държавния и на Операта, ще окажем всяко съдействие през годината, от което имат необходимост. Но към момента смятам да запазим сумата каквато е 10 000 лева увеличение. Благодаря ви.

**Г-н Иво Пазарджиев:** Благодаря на кмета. Господин Атанасов, по отношение на Вашето предложение, моля да разясните само накратко, т.е. от къде искате да се отделят тези 20 000 лева, защото давате два варианта алтернативни.

**Г-н Владислав Атанасов:** Колеги, господин Кмет. Всъщност получи се по-скоро нещо като развален телефон, защото след изказването ми, когато дадох в писмен вид предложението, аз го коригирах в следния вид. Предлагам да се отделят средства за неотложен ремонт на Паметника на моряка през 2022 година. Това гласи предложението ми. Първоначалното ми намерение разбира се беше както много често сме го правили, но аз днес не видях такава процедура, тези които предлагат промяна в бюджета, да предлагат и съответния параграф, от който да се преместят средства. Затова се отказах от този вероятно вече някакъв атавизъм в предложенията на общинските съветници и ползвам само тази формулировка. Отново ще повторя, предлагам да се отделят средства за неотложен ремонт на Паметника на моряка през 2022 година. Считам, че този ремонт не търпи отлагане. Всеки от вас, както господин Кмета ми предложи да видя Художествената галерия, там по-скоро не визирам фасадата, а нейния покрив и времето когато вали дъжд. По същия начин всеки може да види в какво състояние е Паметника на моряка и колко е потънал на една страна, считам че неизбежно той ще се самосрути.

**Г-н Иво Пазарджиев:** Благодаря.

**Г-н Пенчо Милков:** Господин Атанасов, аз за трети път ще кажа след Ваше изказване, с изключително уважение към Вас се отнасям, но има не атавизъм в спазването на закона. В смисъл все още, поне тук нали. Спазваме го и затова предложението трябва да бъде законосъобразно. Законосъобразното предложение по бюджет изисква да се балансира бюджета, но не Ви правя формални възражения. Казвам следното. Оценил съм, че се нуждае от ремонт, включили сме го в Регистъра на паметниците военните, за които ще искаме на държавата средства. Сега другото, което ще Ви кажа, ще помоля заместник-кмета да го предложи в процедурата за проектиране, за да видим можем ли, да видим какво точно е необходимо като основен ремонт. До момента този въпрос никога не е стоял управленчески според мен пред ръководството на общината сериозно, защото наистина беше страшно състоянието му. Това мога да заявя. Не мога да приема предложение от 20 000, което не е базирано на проект. С най-голямо уважение Ви казвам, средствата, които за са бедствия, ние ги разходваме за почистване на деретата към момента. Мисля, че това също е много важно за живота и здравето на хората. И за други дейности, които са важни. Не искам да ви ги казвам, че чак ще ви уплаша колко сме зле с дейностите по нашата сигурност. За това ще ги разходваме. Благодаря ви.

**Г-н Иво Пазарджиев:** Благодаря на кмета. Две предложения имаме. Едното е на господин Атанасов. Господин Атанасов, поддържате ли предложението, нали така? (шум от зала) 20 000 лева… Извинявам се, нещо не съм разбрал. Госпожа Пенева, нека да…

**Г-жа Емилия Пенева:** Вижте, такова предложение няма как да бъде подложено на гласуване и съответно да се очаква да бъде изпълнено по този начин. Мисля, че трябва да се направи едно обследване първо и след това да се види това текущ ремонт ли е, основен ремонт ли е и къде му е мястото. Защото за основни ремонти, това е Приложение 5 Инвестиционната програма. Просто не можете да гласувате.

**Г-н Иво Пазарджиев:** Госпожа Магдалина Илиева от името на кмета.

**Г-жа Магдалина Илиева:** Уважаеми общински съветници, ние отново ще покажем отговорното си отношение по темата с паметниците в Русе. Това, което можем да ви кажем, но извън изобщо процедурата за приемане на бюджета е, че аз поемам лично ангажимент заедно с кмета да възложим първо проектиране на ремонта на този паметник, за да може в следствие на проектирането да излезе бюджета, който е необходим. И тогава отново можем да говорим по какъв начин и как можем да намерим средствата. Такъв ангажимент смятам, че можем да поемем.

**Г-н Иво Пазарджиев:** Господин Атанасов, наистина много трудно може да се подложи на гласуване така формулирано предложението, защото не е ясно от къде и за какво...

**Г-н Владислав Атанасов:** Тогава да приемем, че отправям препоръка към бюджета на града за тази година и с това приключваме темата за гласуването.

**Г-н Иво Пазарджиев:** Благодаря на господин Атанасов. Остана едно предложение само, което е на госпожа Росица Георгиева. За защитния екран, по предложението на господин Атанасов и…

**Г-н Пенчо Милков:** След предложението на госпожа Даневска на комисии, сме направили проучване по отношение площта на това и възможни изпълнители. Ние предлагаме стойността да е 105 000 лева, защото може да е по-малка от 150. И моята практика е такава, да бъдат реални стойностите, така че 105 000 лева за защитен екран от сумата за резерва, която казах в първоначалното си изказване, но не посочих точната сума 105 000 лева.

**Г-н Иво Пазарджиев:** Благодаря. И госпожа Георгиева предлага още 5 000 лева увеличение или общо увеличението да стане 15 000 лева, като допълнителните 5 000, които не са в предложението да се вземат от резерва. Нали така, госпожо Георгиева? Добре. Ами гласуваме първо предложението на госпожа Росица Георгиева (шум от зала). Момент само… Моля да… Уважаеми колеги, тъй като е необходимо да се извърши кратка консултация, моля при кмета да се съберем господин Даскалов, госпожа Георгиева…Кмета на Община Русе, добре.

**Г-н Пенчо Милков:** Приемаме предложението за увеличение с 5 000 лева.

**Г-н Иво Пазарджиев:** Добре. Улеснихте, благодаря. Добре. Уважаеми колеги, престъпваме към гласуване на най-важната точка днес, а именно, моля да изчакате, ще обявя началото на гласуването, а именно гласуваме бюджета на Община Русе за 2022 година. Режим на гласуване по точката, моля. Системата е стартирана.

***Г-н Юрий Георгиев гласува ръчно „за“ (има проблем с устройството за гласуване).***

**КВОРУМ – 47. С 31 гласа „за”, 2 „против” и 14 „въздържали се” се прие**

**РЕШЕНИЕ № 898**

На основание чл.52, ал.1 и чл.21, ал.2, във връзка с чл.21, ал.1, т.6 от ЗМСМА, чл.94, ал.2 и ал.3 и чл. 39 от Закона за публичните финанси, във връзка с разпоредбите на ЗДБРБ за 2022 година, ПМС №31/17.03.2022г. за изпълнение на ЗДБРБ за 2022г. и чл.16 и чл.22, ал.2 от Наредба за условията и реда за съставянето на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Русе, общинският съвет реши:

1.Приема бюджета на **Община Русе за 2022 година – с преходен остатък в приходната и разходната му част в размер на 187 793 033 лева**, както следва:

**1.1. По приходите** в размер на **187 793 033 лв.** съгласно Приложение №1, в т.ч.:

1.1.1.**Приходи за делегирани от държавата дейности** в размер на 109 442 937лв., в т.ч.:

1.1.1.1. Обща субсидия за делегирани от държавата дейности в размер на 97 479 958 лева.

1.1.1.2. Собствени приходи на звената на делегиран бюджет в размер на 442 472лв., съгласно Приложение № 1a.

1.1.1.3. Финансиране на бюджетното салдо 11 520 507лв.

В т.ч. преходен остатък от 2021 година 12 721 559лв.

и §8803 „Събрани средства и извършени плащания от/за сметки

за средства от ЕС (-)1 201 052лв.

1.1.2. **Приходи за местни дейности** в размер на 78 350 096лв. в т.ч.:

1.1.2.1. Данъчни приходи в размер на 20 320 000лв.

1.1.2.2. Неданъчни приходи в размер на 23 122 725лв.

*- Приходи и доходи от собственост 6 617 852лв.*

*- Общински такси 13 725 281лв.*

*- Глоби, санкции и наказателни лихви 1 178 000лв.*

*- Други неданъчни приходи 852 542лв.*

*- Внесени ДДС и др. данъци в-у продажбите (-)1 555 230лв.*

*- Постъпления от продажба на нефинансови активи 2 085 000лв.*

 *- Приходи от концесии 219 280 лв.*

1.1.2.3. Помощи и дарения от страната в размер на 48 500лв.

1.1.2.4. Трансфери за местни дейности в размер на 5 511 821лв.

 в т.ч.:

*- Обща изравнителна субсидия 7 515 300лв.*

*- Трансфер за зимно поддържане и снегопочистване 282 600 лв.*

*- Възстановени трансфери (-)19 200 лв.*

 *- Трансфери между бюджети (-)192 551лв.*

 *- Трансфери между бюджетни и сметки за средства от ЕС (-) 4 504 728лв.*

*-Целева субсидия за капиталови разходи в местни дейности 2 430 400лв.*

1.1.2.5. Временни безлихвени заеми в размер на (-) 6 701 582лв.

1.1.2.6.Финансиране на бюджетното салдо 36 048 632лв.

 в т.ч.

- погашения по дългосрочни заеми от банки в страната (-)1 481 472лв.

- получени краткосрочни заеми /“ФЛАГ“АД/ 8 000 000лв.

- отчисления по чл.60 и чл.64 от ЗУО (-)3 886 072лв.

- за възстановяване от РИОСВ 9 957 728лв.

 - §8803 „Събрани средства и извършени плащания от/за сметки

за средства от ЕС (-)388 672лв.

* Чужди средства от други лица (-)17 116лв.
* Преходен остатък от 2021 година 27 421 214лв.

 (Приложение № 1Б).

**1.2. По** **разходите** в размер на **187 793 033 лв.** разпределени по функции, дейности и параграфи, съгласно Приложение № 2, 3, 4 и 5.

1.2.1. За делегирани от държавата дейности – текущ бюджет в размер на 106 122 014 лв., съгласно Приложение №3.

1.2.2. За местни дейности - текущ бюджет в размер на 61 390 116лв., в т.ч. резерв за непредвидени и/или неотложни разходи в размер на 1 190 000лв., съгласно Приложение №4.

1.2.3. Приема разчет за капиталови разходи в Инвестиционна програма в размер на 20 280 903 лв., в т.ч. от целева субсидия 2 430 400лв., съгласно Приложение №5.

1.2.4. Приема разчет за разходите, финансирани с приходи от постъпления от продажба на общински нефинансови активи, съгласно Приложение №10.

1.2.5. Приема разчет за разходите, финансирани с приходи от приватизация, съгласно Приложение №7.

1.2.6. Приема индикативен разчет за капиталови разходи, предвидени за финансиране със средства от Европейски съюз, средства по международни програми и договори и свързаното с тях национално и общинско съфинансиране, съгласно Приложение №5; №16 и №16 А.

**1.3.** Утвърждава бюджетно салдо по общинския бюджет, изчислено на касова основа- дефицит/излишък в размер на (-)47 569 139лв. Приложение № 2А.

**1.4**. Приема първоначалния бюджет на Община Русе по агрегирани показатели, съгласно Приложение №2А.

 **2**. Определя числеността и утвърждава **разходите за заплати през 2022г.,** без звената от системата на образованието, които прилагат системата на делегирани бюджети, съгласно Приложение №17.

**3**. Утвърждава **разчет за целеви разходи и субсидии**, както следва за:

 3.1. Членски внос – 91 465лв.,

 3.2. Помощи по Наредба №21 на Общински съвет гр. Русе за:

 - еднократни помощи - 18 100лв.;

 - подпомагане с 300лв. на дете в приемно семейство - 9 900лв.;

 - помощи новородени деца – 163 500лв.

 3.3. Общинска програма „Асистирана репродукция“ – 60 000лв.

 3.4. Разходи за поддръжка на гробищните паркове в кметствата - 23 980лв., в т.ч. с. Долно Абланово /населено място с кметски наместник/

 - Калкулация за християнско погребение на социално слаби, бездомни и самотни хора за 2022г. – Приложение №30.;

 - Калкулация за мюсюлманско погребение на социално слаби, бездомни и самотни хора за 2022г. – Приложение №31.

 3.5. Стипендии за 3-ма студенти в размер на 17 550лв. *(за стипендии, осигурявани от местни приходи)*;

 3.6. Семестриални такси – 6 000лв.

 3.7. Културен чек – 10 000лв.

 3.8. Субсидии за читалища:

3.8.1. Държавно финансиране – 903 266лв. /Приложение №15/

3.8.2. Дофинансиране с общински приходи - 100 000лв. за ремонт и отоплителни уреди на читалищата от малките населени места /Приложение №15 А/

3.8.3. Дофинансиране с общински приходи - 40 000лв.

 3.9. Програма „Спорт“ –570 000лв.

 3.10. Клубове на пенсионера, инвалиди и др. – 57 800лв.

 3.11 . Програма „Туризъм“ – 216 103лв.

 3.12. Фондация „Русе-град на свободния дух“ – 100 000лв.

 3.13. Средства за Програма „Култура“-110 000лв.

 3.14. Целеви текущи и капиталови разходи в областта на електронното управление, съгласно чл.56 от ЗДБРБ за 2022 година. Приложение №5А

 3.15. Средства за Малки населени места – 1300 000лв., в т.ч. ремонт на улици и друга техническа инфраструктура 1 000 000лв./Приложение №6 Б/ и фонд „Малки населени места“ – кметства -300 000лв.

 3.16. Упълномощава кмета на общината да предостави на читалищата средствата по т.3.8.3. след разпределението им, съгласно Закона за народните читалища. Да определи и договори допълнителни условия по предоставянето и отчитането на целевите средства по т.3.1.-3.13. Средствата за юридическите лица с нестопанска цел се предоставят само за нестопанската им дейност и не могат да бъдат използвани за дейности с икономически характер. В случаите, когато лицата извършват стопанска и нестопанска дейност са задължени да разграничат видовете си дейности така, че да е на лице фактическо или финансово-счетоводно обособяване на съответните дейности и да поддържат отделно счетоводно отчитане на стопанската и нестопанската дейност по отношение на активите, пасивите, приходите и разходите, свързани с тези дейности. Средствата се предоставят при спазване реда на Закона за държавните помощи.

 3.17. При неизпълнение на приходната част по бюджета на общината, което може да доведе до влошаване на финансовия стабилитет, трансферите на второстепенните разпоредители с бюджет за разходите, финансирани от общински приходи, могат да бъдат намалени под утвърдените им размери от първостепенния разпоредител.

**4.** Приема следните **лимити за разходи**:

4.1.СБКО в размер на 3 % от утвърдените разходи за основни заплати на лицата назначени по трудови правоотношения.

4.2.Разходи за представителни цели на кмета и представителни разходи на Председателя на ОбС в изпълнение на чл.94 от Закона за държавния бюджет на Република България за 2022 г. /Приложение №8/

 4.3.Средства за диоптрични очила в размер до 80 лв., съгласно Наредба 7/15.08.2005г. за минималните изисквания за осигуряване на здравословни и безопасни условия на труд при работа с видеодисплей.

 4.4. Утвърждава показателите по чл.45, ал.1, т.2 от ЗПФ за населените места с кметски наместници, които не са определени като второстепенни разпоредители, съгласно Приложение №6а.

**5**. Утвърждава **списък на длъжностите и на лицата, които имат право на транспортни разноски**-за пътуване в границите на населеното място, в съответствие с характера на трудовата дейност и за пътуване от местоживеене до месторабота и обратно, съгласно Приложение №18.

**6**. Утвърждава разходите, целите по приходите и числеността на щатния персонал на общинските предприятия, съгласно Приложения № №13; 14; 19; 20; 21; 22; 23; 24; 25; 26; 27; 28 и 29.

6.1. Приема текущите бюджети на кметствата за 2022г. /Приложение №6/.

**7.** Одобрява актуализираната бюджетна прогноза за местните дейности за периода *2022, 2023 и 2024 г.* – Приложения №№11; 11а; 11б; 11в; 11г и 11д .

**8.** Съгласно Решение №38 от 27.01.2022г. на Министерски съвет за бюджетна процедура 2023г., кметът да разработи и внесе в общинския съвет тригодишна прогноза за периода 2023-2025г.

**9**. Определя второстепенните разпоредители с бюджет за 2022 година, съгласно Приложение №12.

**10**. Определя максимален размер на дълга, както следва:

10.1. Максимален размер на плащанията по общинския дълг към края на 2022 година, съгласно чл.32, ал.1 от ЗПФ /2019; 2020 и 2021г./ - 7 677 436лв.

10.2. Дългът от финансови посредници в изпълнение на финансов инструмент, управляван от „Фонд мениджър на финансови инструменти в България – ЕАД, не се включва при прилагане на ограничението по чл.32, ал.1 от ЗПФ.

10.3. Максимален размер на общински гаранции за 2022г., съгласно чл.32, ал.2 от ЗПФ – 2 749 409лв.

10.4. Намерения за поемане на нов общински дълг за 2022г.- краткосрочен -8 000 000лв.; дългосрочен - 12 000 000лв. Общински гаранции – 0лв. Приложение №9.

**11**. Определя максимален размер на новите задължения за разходи, които могат да бъдат натрупани през 2022 година по бюджета на общината, като наличните към края на годината задължения не могат да надвишават 15% от средногодишния размер на отчетените разходи за последните четири години. Ограничението не се прилага за задължения за разходи, финансирани за сметка на помощи и дарения.

**12**. Определя максимален размер на ангажиментите за разходи, които могат да бъдат поети през 2022 година, като наличните към края на годината поети ангажименти за разходи не могат да надвишават 50% от средногодишния размер на отчетените разходи за последните четири години; ограничението не се прилага за ангажименти за разходи, финансирани за сметка на помощи и дарения.

**13**. На основание чл.125, ал.1 от ЗПФ оправомощава кмета на общината да извършва компенсирани промени:

13.1. В частта за делегираните от държавата дейности – между утвърдените показатели за разходите в рамките на една дейност, с изключение на дейностите на делегиран бюджет, при условие че не се нарушават стандартите за делегираните от държавата дейности и няма просрочени задължения в съответната делегирана дейност;

13.2. В частта за местните дейности – между утвърдените разходи в рамките на една дейност или от една дейност в друга, без да изменя общия размер на разходите.

13.3. В разходната част на бюджета за сметка на резерва за непредвидени и/или неотложни разходи по т. 1.2.2. от настоящето решение.

**14**. Възлага на кмета:

14.1. Да утвърди бюджетите на разпоредителите с бюджет от по-ниска степен.

14.2. Да организира и утвърди разпределението на бюджета по параграфи и тримесечия на Първостепенния разпоредител с бюджет, както и на всички Второстепенни разпоредители.

14.3. Да информира ОбС в случай на отклонение на средния темп на нарастване на разходите за местни дейности и да предлага конкретни мерки за трайно увеличаване на бюджетните приходи и/или трайно намаляване на бюджетните разходи.

14.4. Да разработи детайлен разчет на сметките за средства от Европейския съюз по отделните общински проекти, в съответствие с изисквания на съответния Управляващ орган и на МФ, включително и да извършва вътрешни компенсирани промени по показателите.

14.5. Да извършва служебна корекция на бюджет 2022г. по приходната и разходната му част за обезщетения, получени от Застрахователни компании.

14.6. Да извършва служебна корекция на бюджет 2022г. на приходните параграфи, отчитащи се със знак минус, без да изменя общия размер на приходите.

14.7. Да ограничава или спира финансирането на бюджетните и субсидирани дейности при нарушаване на бюджетната и финансова дисциплина до преустановяване на нарушението.

14.8. Да актуализира общинския бюджет с размера на постъпилите дарения и спонсорства в съответствие с волята на дарителите и спонсорите.

**15**. Упълномощава кмета:

15.1. При спазване изискванията на чл.104, ал.1, т.4 и чл.126 от Закона за публичните финанси, да предоставя временни безлихвени заеми от временно свободни средства по общинския бюджет и от сметките за средства от ЕС за плащания, в т.ч. и авансови, които Община Русе има по проекти, финансирани със средства от Европейския съюз, по други международни, национални и други програми, включително и на бюджетни организации, чиито бюджет е част от общинския бюджет. Във всички останали случаи, при възникване на потребност от предоставяне на временни безлихвени заеми, кметът на общината внася предложение за предоставянето им по решение на общински съвет.

15.2. Да разработва и възлага подготовката на общински програми и проекти и да кандидатства за финансирането им със средства по Европейски структурни и инвестиционни фондове и от други донори, по международни, национални програми и други програми и от други източници за реализиране на годишните цели на общината и за изпълнение на общинския план за развитие.

15.3. Да сключи договори с Министерство на културата за съвместно финансиране на културни институти, както следва:

15.3.1. ДТ „Сава Огнянов”

15.3.2. Държавна опера

15.3.3. Държавен куклен театър.

15.3.4. Средствата да се предоставят при спазване реда на Закона за държавните помощи.

**16**.Дава съгласието си Второстепенните разпоредители с бюджет от функция „ Почивно дело, култура и религиозни дейности“, група „Култура“ да прилагат системата на делегирани бюджети, като събраните собствени приходи остават за техни цели, съгласно Приложение №1А.

**17**. Одобрява разчетите за разходи по План сметка на дейност „Чистота“ за 2022г., съгласно Приложение №32.

**18.** Няма просрочени задължения от предходната година. Одобрява размера на просрочените вземания, които се предвижда да бъдат събрани през годината /10%/, съгласно Справка за просрочени вземания и задължения по Приложение №33.

**19.** Приема за сведение Протокола от публичното обсъждане на бюджета, съгласно Приложение №34.

 **Г-н Иво Пазарджиев:** Да пожелаем на администрацията да успеят да го изпълнят и да го преизпълнят. Уважаеми колеги, моля за малко внимание все още.

**Точка 6**

**Питания**

 **Г-н Иво Пазарджиев:** Господин Светлозар Симеонов има питане, но същия ми заяви в личен разговор, че не желае да бъде четено питането и да му бъде четен отговора. Връчвам му отговора на питането лично. Заповядайте, господин Симеонов. Благодаря на всички за днешното участие в сесията. Моля само да изчакате 2-3 минути след като приключим заседанието за кратък разговор. Закривам заседанието.

**ИЗГОТВИЛ: ПРЕДСЕДАТЕЛ:**

**Йоанна Гочева Иво Пазарджиев**